Kisah Malaikat Hamalat al-'Arsy: Malaikat Tertinggi Yang Lebih Besar Dari Jibril

Sudah pastinya ramai di antara kita yang menghafal nama-nama malaikat dan tugasan mereka. Seperti yang kita tahu, malaikat Jibril ditugaskan untuk menyampaikan wahyu Allah S.W.T..

9 lagi malaikat yang wajib diketahui adalah Mikail, Israfil, Izrail, Mungkar, Nakir, Ridhwan, Malik, Raqib dan Atid.

Kali pertama Nabi Muhammad S.A.W pertama kali bertemu dengan malaikat Jibril adalah ketika Jibril menurunkan wahyu pertama di Gua Hira yang terletak di Bukit Jabal al-Nour.

Ketika Nabi Muhammad S.A.W melihat ke atas, baginda berkata bahawa Jibril sedang duduk di atas kursinya dan apabila baginda menoleh ke kiri, baginda dapat melihat Jibril dan apabila menoleh ke kanan pula, baginda masih dapat melihat Jibril.

Ini menggambarkan betapa besarnya malaikat Jibril yang memenuhi pandangan di seluruh langit Bumi. Persoalannya adakah ketika ini Jibril membuka sayapnya? Menurut para ulama, Jibril membuka sayapnya pada ketika itu.

Sepakat para ulama adalah Jibril mempunyai 600 sayap, 300 di bahagian kiri dan 300 lagi di bahagian kanan. Dan pada ketika Nabi Muhammad S.A.W melihat Jibril menutupi seluruh langit Bumi, Jibril hanya membuka 1 sayap kanan dan 1 sayap kiri sahaja.

Dengan 299 sayap kanan dan 299 sayap kiri disembunyikan Jibril pun sudah cukup untuk menutup seluruh alam dunia.

Dengan izin Allah, Nabi Muhammad S.A.W dapat melihat malaikat Jibril untuk kali kedua. Dan kali ini, baginda dapat melihat diri Jibril yang sebenar-benarnya.

Kali ini, ia berlaku di Sidratul Muntaha, adalah sebuah pohon besar yang berada di langit ketujuh. Ia adalah pemisah dan sebuah batas di mana makhluk tidak dapat sampai.

Ia merupakan tujuan akhir dari perjalanan Isra' Mi'raj oleh Rasulullah S.A.W.. Baginda dapat melihat rupa sebenar Jibril di sini adalah kerana ia tersangat luas.

Ketika sampai di Sidratul Muntaha, Jibril pun menunjukkan dirinya yang sebenar, beserta dengan sayapnya yang sangat banyak. Ketika melihat malaikat Jibril membuka kesemua 600 sayapnya, Rasulullah S.A.W lantas berkata:

"Ma A'zoma Kholkuka ya Jibril" yang bermaksud "Aku kagum dengan ciptaanmu wahai Jibril".

Mendengar kata-kata baginda, Jibril menjawab: "La Takulu haza Muhammad" bermaksud "Jangan berkata begitu wahai Muhammad".

Rasullullah S.A.W kemudiannya bertanya mengapa dan Jibril menjawab: "Ada makhluk yang lebih hebat daripada aku".

Dan apa yang dimaksudkan oleh malaikat Jibril, yang lebih hebat daripada dirinya adalah malaikat yang ditugaskan untuk meniup sangkakala iaitu malaikat Israfil.

Lantas Jibril menceritakan bahawa Israfil adalah sama sepertinya memiliki sayap tetapi lebih banyak iaitu 600 sayap kanan dan 600 sayap kiri.

Jibril berkata bahawa jika dia membuka satu sayap kanan dan satu sayap kiri mampu menutup alam semesta, namun jika membuka kesemua 600 sayapnya, Jibril masih boleh berteduh di bawah satu sayap malaikat Israfil.

Mendengar keagungan Allah S.W.T ini, Rasullullah S.A.W pun berkata: "Aku kagum dengan ciptaan malaikat Israfil". Dan sekali lagi malaikat Jibril berkata "Jangan berkata begitu", kerana ada yang lebih hebat daripada malaikat Israfil.

Siapa yang lebih dahsyat daripada kedua-dua malaikat hebat Allah S.W.T ini?

Maksud: "Sedang malaikat-malaikat (ditempatkan) mengawal segala penjurunya, dan Arasy Tuhanmu pada saat itu dipikul oleh lapan malaikat di atas malaikat-malaikat yang mengawal itu,".

Nama malaikat-malaikat ini adalah malaikat Hamalat al-'Arsy yang mana ditugaskan untuk memikul Arasy, makhluk ciptaan Allah S.W.T yang terbesar.

Lantas Jibril berkata: "Jika aku membuka kesemua 600 sayapku, aku masih boleh berteduh di bawah satu sayap Israfil. Dan Israfil pula jika membuka kesemua 1200 sayapnya, dia masih boleh berteduh di bawah satu sayap malaikat Hamalat al-'Arsy,".

Menurut hadis yang diriwayatkan oleh Abu Dawud dari Jabir bin Abdillah, Rasulullah S.A.W bersabda:

أذن لي أن أحدث عن ملك من ملائكة الله من حملة العرش إن ما بين شحمة أذنه إلى عاتقه مسيرة سبعمائة عام

Maksud: “Aku telah diizinkan untuk menceritakan tentang malaikat dari malaikatnya Allah yang memikul Arsy, sungguh jarak antara telinga dan bahunya adalah sepanjang perjalanan 700 tahun,".

Dan dikatakan pula dalam hadis bahawa malaikat Hamalat al-'Arsy ini memiliki 1200 sayap kanan dan 1200 sayap kiri, di mana 1 sayapnya setara dengan 1200 sayap malaikat Israfil.

Terdapat banyak pendapat yang menyatakan bahawa Hamalat al-'Arsy adalah malaikat yang tertinggi dan terhebat kerana apa yang dipukul mereka di atas kepala adalah Arasy, makhluk Allah S.W.T yang paling besar.

Disepakati oleh para ulama bahawa makhluk terbesar dan tertinggi yang diciptakan oleh Allah S.W.T adalah Arasy.

Jika Arasy ciptaan Allah S.W.T ini perlu dipikul oleh 8 malaikat Hamalat al-'Arsy yang tidak terbayang besarnya, maka kita tidak mampu memikirkan dengan akal fikiran cetek kita betapa besarnya Arasy Allah.

Dan di Arasy inilah merupakan tempat Allah S.W.T bersemayam, seperti dalam surah Yunus ayat 3:

اِنَّ رَبَّكُمُ اللّٰهُ الَّذِىۡ خَلَقَ السَّمٰوٰتِ وَالۡاَرۡضَ فِىۡ سِتَّةِ اَيَّامٍ ثُمَّ اسۡتَوٰى عَلَى الۡعَرۡشِ يُدَبِّرُ الۡاَمۡرَؕ مَا مِنۡ شَفِيۡعٍ اِلَّا مِنۡۢ بَعۡدِ اِذۡنِهٖ ؕ ذٰ لِكُمُ اللّٰهُ رَبُّكُمۡ فَاعۡبُدُوۡهُ ؕ اَفَلَا تَذَكَّرُوۡنَ

Maksud: "Sesungguhnya Tuhan kamu ialah Allah yang menjadikan langit dan bumi dalam enam masa kemudian Ia bersemayam di atas Arasy mentadbirkan segala urusan. Tidak ada sesiapa pun yang dapat memberi syafaat melainkan sesudah diizinkanNya. (Yang bersifat demikian) itulah Allah, Tuhan (yang memelihara dan mentadbirkan keadaan) kamu; maka tunduklah dan taatlah kamu kepada perintahNya; patutkah kamu - setelah mengetahui kenyataan yang tersebut tidak mahu mengingatiNya?".

Dengan kebesaran Allah S.W.T mencipta makhluk-Nya, kita seharusnya sedar bahawa betapa kerdilnya di dunia ini sebagai hamba.


Kisah Percubaan Amerika Serang Jepun Guna Musang Radioaktif Dalam WW2 - Ops Fantasia

Jika anda gemar membaca sejarah mengenai Perang Dunia Kedua, anda akan temui banyak strategi perang yang agak pelik (dan mungkin mengaurut)  yang dilancarkan tidak kira daripada pihak Kuasa Bersekutu dan Kuasa Paksi.

Setelah serangan Jepun di Pearl Harbor, "Wild Bill" Donovan, pemimpin Pejabat Perkhidmatan Strategik (OSS) - agensi perisikan masa perang Amerika - memberitahu para saintisnya untuk mencari jalan untuk "mengusir keluar" musuh-musuh Kuasa Paksi.

Sebagai respon, para saintis menghasilkan sejumlah muslihat kotor, termasuk campuran pancake yang meletup, bom yang diikat ke kelawar hidup, suntikan dadah untuk mendapatkan maklumat dari tawanan perang dan banyak lagi.

Dengan kata lain, masa-masa terdesak seperti ini telah melahirkan idea-idea kreatif (dan gila). Bak kata orang putih "desperate times called for desperate measures". Di antara strategi aneh ini, Operasi Fantasia adalah antara operasi paling aneh dan tidak masuk akal.

Operasi Fantasia adalah cetusan ahli strategi perang psikologi OSS, Ed Salinger, seorang ahli perniagaan eksentrik yang pernah menjalankan perniagaan import dan  eksport di Tokyo sebelum perang.

Urusan perniagaan Ed Salinger telah memberinya pengenalan singkat terhadap budaya Jepun. Ed Salinger belajar bahasa, seni dan kepercayaan takhayul masyarakat Jepun dan itulah sebabnya OSS mengupahnya.

Operasi Fantasia yang dicadangkannya kepada organisasi itu pada tahun 1943 akan menghancurkan semangat Jepun dengan mendedahkan tentera dan orang awam kepada "Inari", roh dalam kepercayaan Shinto yang berbentuk musang dengan kemampuan magis.

Agama tradisional Jepun, Shinto berasal dari abad ke-8. Tanpa dewa atau dewi pusat untuk disembah, Shintoists mengabdikan diri untuk roh yang tidak kelihatan yang disebut "kami". Salah satu dari "kami" dikenali sebagai Inari, iaitu roh musang.

Dalam cerita rakyat tradisional Jepun, musang dianggap sebagai penjaga yang setia, mereka juga dianggap sebagai "binatang penyihir" dan ketika Inari dilihat diterangi atau bersinar, itu merupakan petanda nasib buruk bakal menimpa mereka. Operasi Fantasia bertujuan untuk menimbulkan perasaan gerun kepada pihak musuh.

Namun, rancangan ini tetap mempunyai halangannya yang tersendiri, terutamanya daripada segi logistik. Cat jenis apakah yang perlu digunakan pada musang-musang ini bagi menjadikannya bercahaya dalam keadaan gelap?

Syarikat United States Radium Corporation telah mencadangkan penggunaan cat glow-in-the-darknya yang mengandungi bahan radioaktif radium. Risiko kesihatan yang berkaitan dengan cat itu tidak diketahui pada ketika itu kerana tiada kajian lanjut mengenainya.

Seawal tahun 1917, para wanita yang bekerja di kilang menghasilkan jam yang menggunakan cat bercahaya ini sebagai bahan pengilat dilaporkan menderita anemia, patah tulang dan nekrosis rahang setelah mereka terdedah kepada keracunan radioaktif akibat penggunaan bahan mengandungi radium ini. Di sebalik bahaya itu, OSS tetap meneruskan Operasi Fantasia.

Halangan kedua yang dihadapi oleh pihak OSS adalah memastikan bahan yang dicat pada musang dapat bertahan lama. Untuk menguji bahan yang digunakan, pihak OSS mendapatkan bantuan Harry Nimphius, doktor haiwan di Central Park Zoo .

Masalah seterusnya pula adalah bagaimanakah pihak OSS mahu menghantar musang-musang bercahaya ini ke kawasan kepulauan Jepun? Rancangan asalnya adalah menjatuhkan mereka melalui pesawat ke kawasan perairan berdekatan kawasan musuh dan kemudian membiarkan musang-musang ini berenang sendiri ke daratan.

Malangnya, mereka dapati masalah lain pula timbul. Apabila berada dalam air untuk tempoh lama, cat-cat ini akan tertanggal. Malah, musang-musang ini juga secara semulajadinya akan menjilat badan mereka untuk mengeringkan kulit mereka. Maka, kesan cat glow in the dark ini akan berkurangan.

Dengan budaya Jepun yang masih mempercayai kepercayaan tahayul ketika Perang Dunia Kedua, pihak OSS bertujuan memanfaatkan kepercayaan tersebut dengan melepaskan banyak sekumpulan musang ke kawasan daratan Jepun. Strategi ini lebih kepada perang psikologi, untuk menimbulkan kekacauan di kalangan orang Jepun.

Ujian awal dilakukan di Central Park di New York. Pihak OSS menghantar 30 musang yang dicat dengan bahan kimia yang bercahaya dalam gelap. Rancangan itu nampaknya berhasil. Warga New York merasa ngeri apabila melihat rubah seperti hantu yang tiba-tiba muncul di situ.

Dengan kejayaan percubaan yang dilakukan itu, pihak OSS meneruskan rancangan untuk melaksanakan fasa berikutnya, iaitu "Operasi Fantasia." Agensi itu menghantar anggota mereka ke seluruh dunia untuk mengumpulkan sebanyak mungkin musang bagi merealisasikan rancangan mereka ini.

Malangnya, operasi ini tidak dijalankan sepenuhnya. Pada 6 Ogos 1945, Amerika Syarikat menjatuhkan bom atom pertama di bandar Hiroshima di Jepun, yang berjaya mengakhiri Perang Dunia II dan Operasi Fantasia bersama-sama dengan musang-musang bercahaya ini nampaknya tidak lagi releven untuk diteruskan.


Inilah Rumah Paling Sunyi Di Dunia - Pulau Elliðaey

Gambar sebuah rumah putih yang sangat misteri di atas sebuah bukit menghijau di sebuah pulau kecil yang sepi dikelilingi lautan telah tular di Internet selama beberapa tahun.

Dan secara tak langsung, ia memperoleh gelaran tidak rasmi "rumah paling sepi di dunia".

Terletak di pantai selatan Island, Kepulauan Vestmannaeyjar terdiri daripada sekumpulan pulau kecil dan Elliðaey atau Ellirey adalah pulau yang terletak di bahagian paling timur di antara pulau-pulau lain.

Di sinilah lokasi bagi rumah ikonik yang dikatakan paling sepi di dunia.

Walaupun ia merupakan satu tempat yang tersangat indah dan tenang, namun pulau ini tidak berpenghuni sejak tahun 1930-an.

Dan apa yang membingungkan adalah walaupun tidak berpenghuni, rumah sunyi ini berada dalam keadaan yang sangat baik dan terpelihara.

Selama bertahun-tahun, khabar angin dan teori mengenai rumah sunyi di Pulau Elliðaey ini telah tersebar di dalam talian.

Antaranya termasuklah bahawa ia dibina oleh seorang ahli perniagaan yang aneh sebagai tempat perlindungan kiamat daripada zombie, atau bahawa ia adalah milik seorang fanatik agama.

Malah, penyanyi terkenal Iceland iaitu Bjork pernah dikhabarkan memiliki pulau percutian indah ini dan bahkan berunding dengan pihak berkuasa untuk membeli pulau itu.

Walau bagaimanapun, tiada satu pun teori ini yang benar dan kisah sebenar rumah paling sunyi di dunia ini jauh daripada teori konspirasi ini.

Rumah ini sebenarnya adalah sebuah pondok berburu yang dibina pada tahun 1950-an oleh Persatuan Pemburuan Elliðaey.

Para ahli persatuan ini menjadikan rumah ini sebagai tempat berteduh ketika mereka datang ke pulau Elliðaey untuk memburu burung puffin.

Tidak jelas bagaimana pulau ini mempunyai sebuah persatuan pemburu memandangkan tiada seorang manusia pun yang tinggal di situ, namun itulah kebenarannya.

Apa yang menarik adalah Pulau Elliðaey ini pernah didiami oleh sekumpulan keluarga sehingga tahun 1930-an, namun mereka akhirnya memutuskan untuk berpindah ke wilayah yang lebih ramai penduduk di Iceland bagi mencari peluang hidup yang lebih baik.

Walau bagaimanapun, mereka tahu bahawa pulau ini mempunyai banyak kelebihan iaitu dipenuhi dengan burung puffin Atlantik dan perikanan yang baik, jadi mereka pulang ke pulau ini sekali-sekala untuk berburu.

Meskipun rumah ini terus dijaga dalam keadaan baik oleh persatuan pemburu pulau ini, namun ia agak kurang sesuai untuk didiami mengikut standard hari ini.

Tinggal di tengah-tengah kawasan yang terpencil sememangnya memberikan banyak kelebihan, namun ia tidak mempunyai bekalan elektrik dan air bersih.

Walaupun begitu, ia memiliki sauna yang mana airnya dibekalkan dari sistem pengumpulan air hujan.

Yang paling aneh adalah pagar dibina mengelilingi rumah ini walaupun tiada siapa yang tinggal di pulau itu.

Oleh kerana Pulau Elliðaey adalah kawasan bersarang utama bagi burung petrel dan burung laut yang lain, ia disenaraikan sebagai rizab alam semula jadi dan kawasan yang dilindungi.

Namun ini tidak menghalang ahli Persatuan Memburu Elliðaey daripada datang dan memburu burung-burung di sini.

Jika anda hanya ingin mengagumi keindahan semula jadi tempat ini, syarikat pelancongan yang beroperasi di kepulauan Vestmannaejar menawarkan lawatan harian ke pulau sepi ini.

Jadi, rumah ini sememangnya layak digelarkan sebagai rumah paling sepi di dunia, namun tiada apa yang istimewa dengannya.


Sejarah Kesultanan Johor dan Gerakan Freemason

Gerakan Freemason seringkali disebut di kalangan pengikut teori-teori konspirasi, sebagai gerakan berkuasa mengawal dan mencorak perubahan dunia.

Tidak banyak yang kita tahu secara fakta berkaitan kebenaran dakwaan buruk terhadap gerakan Freemason ini, disebabkan kerahsiaan yang diamalkan ahli-ahlinya sendiri sehinggakan satu ketika dulu, rumah-rumah gerakan ini yang banyak di buka di seluruh negara kita digelarkan sebagai 'rumah hantu' - ekoran kekosongannya.

Dalam sejarah kita, ada dua nama besar yang terkenal sebagai ahli anggota Freemason. Yang pertama adalah bapa kemerdekaan negara kita, Tunku Abdul Rahman Putra al-Haj.

Yang kedua adalah Sultan Johor ke 22, Sultan Ibrahim yang merupakan pemerintah negeri Tanah Melayu pertama menyertai gerakan tersebut. Apa kisah di sebalik penyertaan Sultan Ibrahim ke dalam gerakan rahsia itu?

Sultan Sir Ibrahim Al-Masyhur Ibni Almarhum Sultan Abu Bakar Al-Khalil Ibrahim Shah merupakan sultan ke 22 dalam salasilah sejarah kesultanan Johor, dinobatkan sebagai individu Melayu pertama dalam lipatan sejarah orang Melayu dilantik ketua kepada cabang Freemason di sini.

Baginda juga merupakan individu berbangsa Melayu pertama duduk dalam gerakan tersebut sehingga mencapai gelaran 'Grand Master,' membantu membuka jalan kepada lebih ramai keahlian Freemason di kalangan masyarakat Melayu.

Percaturan politik di antara kuasa penjajah dengan pemimpin setempat ketika itu memerlukan pengurusan yang agak kompleks. Berikutan kedudukan penjajah yang menguasai pentadbiran di majoriti negeri, Raja dan Sultan Melayu perlu memastikan setiap pihak yang terlibat dalam pentadbiran mampu bekerjasama antara satu sama lain.

Itulah yang dipercayai cuba dilakukan Sultan Ibrahim selepas beliau menyatakan persetujuan untuk menyertai gerakan Freemason.

Tekanan politik yang dilihat kuat daripada British memerlukan Baginda untuk melahirkan satu bentuk kerjasama antara pihak Kesultanan Johor dengan British bagi membolehkan usaha British menguasai negerinya dapat dihalang.

Pembukaan cawangan-cawangan Freemason yang diperkenalkan oleh warga British yang bertugas di Tanah Melayu menyebabkan gerakan tersebut mula berakar umbi di sini walaupun dalam status tidak berdaftar.

Pada pendapat beberapa orang ahli sejarah, Sultan Ibrahim melihat penyertaan Baginda ke dalam gerakan tersebut mampu memperkuatkan kedudukan Kesultanan Johor, seterusnya mampu memberikan Baginda ruang untuk terus mentadbir Johor berpandukan kepada acuan yang kekal mendaulatkan bangsa Melayu.

Gerakan Freemason menjadi salah satu agenda utama sistem kolonial British dalam merapatkan jurang antara mereka dengan pemerintah atau pemimpin tempatan, di setiap negara jajahan mereka.

Di India misalnya British menggunakan pendekatan membuka keahlian kepada pemimpin setempat ke dalam Freemason bagi menjalin hubungan rasmi yang lebih erat, khasnya hubungan dalam bidang pentadbiran dan ekonomi.

Sultan Ibrahim melihat apa yang telah berlaku di India di antara hubungan Freemason dengan pemimpin tempatan, perlu dilihat sebagai perkara yang positif.

Keahlian Baginda termaktub pada tarikh 11 April 1906, bertempat di cabang Empire Lodge salah sebuah unit Freemason di London, berbeza dengan beberapa orang kerabat kesultanan Melayu lain selepas Baginda yang menyertainya melalui cawangan tempatan.

Terkenal sebagai seorang yang berpaksikan kepada cara berfikir British dalam pembentukan tamadun (Anglophile); Baginda melihat ada peluang besar untuk memperkenalkan kepada orang Johor percantuman antara budaya masyarakat Melayu, agama Islam serta tatacara hidup seorang ahli Freemason sebagai elemen utama corak hidup masyarakat.

Selepas dilantik sebagai Grand Master serta mempunyai cawangan Freemason sendiri yang dinamakan sebagai Johor Lodge, Sultan Ibrahim mula mengadunkan ketiga-tiga elemen ini dalam model pentadbiran Baginda.

Sistem pemerintahan yang diamalkan majoriti Kesultanan Melayu sebelum itu banyak mengamalkan amalan yang dirasakan terkebelakang berbanding model barat, disebabkan oleh pentadbiran yang tidak efisien serta banyak kerenah birokrasi.

Bagi Sultan Ibrahim yang berhasrat mahu menjadikan model Eropah sebagai penambah baik kepada sistem sedia ada, keperluan untuk menggabungkan cara berfikir masyarakat barat yang akan ditunjangi kepercayaan kepada Allah swt. menjadi matlamat utama Baginda.

Sebagai permulaan, Baginda mula menalakan peraturan hidup seorang ahli Freemason di bawah kendalian cawangannya untuk berasaskan ajaran Islam, menjadi asas latar belakang cawangan Freemason Johor Royal Lodge.

Pengenalan undang-undang lodge Johor Royal dirangka khas berpandukan kepada 101 ayat al-Quran yang mempunyai makna seiring dengan hasrat yang cuba dicapai gerakan Freemason.

Pengolahan semula undang-undang ini dengan kemasukan elemen kepercayaan Islam mendapat sokongan gerakan Freemason, dilihat seiring dengan kepercayaan asal gerakan mereka yang mewajibkan kesemua ahli percaya kepada kewujudan Tuhan serta mengamalkan agama.

Apa yang membezakan Johor Royal Lodge dengan cawangan-cawangan Freemason lain di seluruh dunia; Islam dijadikan elemen tonggak dalam membentuk kesefahaman yang diharapkan akan mula mencorak dan memperkukuhkan elemen ke-Islaman di kalangan ahli.

Hasil hubungan antara Sultan Ibrahim dengan ahli-ahli Freemason yang berkhidmat khasnya di kalangan warga British, Baginda mula memperkenalkan konsep pentadbiran Eropah yang dilihat mampu memodenkan Johor.

Bagi memperkukuhkan pentadbiran bercorak Islam, Sultan Ibrahim memperkenalkan Jabatan Ugama Islam Johor serta membentuk semula organisasi tersebut dalam bentuk organisasi hirarki menerusi lantikan Ketua, Mufti dan Ketua Kadi.

Bagi membantu memperkembangkan ajaran Islam di kalangan masyarakat Johor, Jabatan Ugama Islam Johor merencanakan percetakan Majallah Ahkam al-Adliyyah, sebuah dokumen undang-undang yang diguna pakai di Turki (ketika itu di bawah pemerintahan Empayar Uthmaniyah).

Hasil kerjasama antara kerajaan Johor dengan Empayar Uthmaniyah yang dimulakan ayah Baginda, Sultan Abu Bakar - Empayar Uthmaniyah memberikan kebenaran kepada usaha menterjemah dokumen itu ke dalam bahasa Melayu bagi memudahkan orang ramai memahaminya.

Pada tahun 1913, proses penterjemahan Majallah Ahkam al-Adliyyah selesai, diberikan judul 'Majalah Ahkam Johor' dan digunapakai sebagai standard rujukan utama undang-undang syariah di negeri itu.

Sebagai usaha untuk mengangkat sistem lebih Islami yang mampu menyeimbangkan Undang-Undang Tubuh Negeri Johor yang lebih mesra British, pentadbiran kerajaan Johor di bawah Sultan Ibrahim mula menganjurkan amalan dan upacara keagamaan rasmi kelolaan kerajaan seperti acara marhaban, perarakan Maulidur Rasul, tilawah dan bermacam acara lain yang berteraskan masyarakat Muslim.

Kesultanan Johor menjadi negeri terawal dalam Tanah Melayu memperkenalkan sistem pendidikan bersepadu mengikut umur semasa pemerintahan ayah Baginda, Sultan Abu Bakar.

Namun Sultan Ibrahim dilihat berjaya mengadunkan corak organisasi barat dengan budaya amalan masyarakat Melayu menerusi pembukaan Sekolah Agama Johor tidak lama selepas Majalah Ahkam Johor diterbitkan - bagi membantu menyokong usaha ke arah pembangunan masyarakat yang teratur serta kenal selok-belok kepercayaannya.

Sekolah Agama Johor mula menerima kemasukan pelajar seawal usia 8 tahun bagi mempelajari ilmu asas berkaitan tajwid, tauhid dan ibadah. Berikutan pertambahan bilangan pelajar, sekolah agama diberikan slot khas petang selepas pelajar tamat sesi pendidikan sebelah pagi bagi membolehkan lebih ramai menyertainya.

Tambahan masa yang diberikan membolehkan sukatan mata pelajaran Sekolah Agama Johor diperluaskan dengan pengenalan subjek fikah, munakahat, akhlak, sirah, faraid dan juga bahasa Arab.

Pelajar juga mula menyertai aktiviti ko-kurikulum bersifat keagamaan yang sebelum itu hanya terhad kepada sekolah aliran Inggeris dan Melayu sahaja.

Pertandingan bacaan Quran, berzanji, azan, hafazan, khat dan pelbagai pertandingan dianjurkan untuk memupuk minat orang Johor terhadap penghayatan Islam, secara lebih sistematik.

Berdasarkan sejarah, tekanan politik yang cuba dimainkan British berjaya dinavigasi dengan baik oleh Sultan Ibrahim.

Baginda diakui masih berjaya memajukan Johor mengikut acuan sendiri biarpun British kerap kali cuba campur tangan dalam urusan pentadbiran Baginda.

Kejayaan Baginda memodenkan sistem pendidikan agama Islam di Johor membolehkan Johor menjadi antara negeri paling maju di Tanah Melayu daripada aspek pendidikan Islam - seterusnya menjadi model kepada pembentukan sistem sama di negeri-negeri lain.

Kritikan pasti akan kedengaran daripada banyak pihak seandainya nama Sultan Ibrahim dibincangkan dari segi sejarah - khasnya melibatkan cara hidupnya yang dikatakan liberal serta penglibatan Baginda sebagai penyokong usaha gagasan Malayan Union yang cuba diperkenalkan British.

Sokongan itu dilihat menjadi titik tolak mengubah persepsi sebahagian besar warga Johor terhadap Baginda, sehinggakan wujud gerakan terancang yang berusaha mendesak Baginda melepaskan takhta.

Andaian penulis - mungkin sokongan terhadap Malayan Union itu datang daripada keterujaan Baginda terhadap corak pemerintahan yang diamalkan British, yang dilihat Baginda ketika itu sebagai model yang baik untuk diikuti.

Mungkin juga sokongan itu terhasil daripada kerjasama Baginda dengan sekutu-kutu rapat dalam gerakan Freemason, yang banyak membantu Baginda mentadbir serta memudahkan urusan antara kerajaan Johor dengan kerajaan British sebelum itu.

Baginda menjadi antara pemerintah tertinggi yang enggan tunduk kepada gerakan penyatuan seluruh negeri Tanah Melayu sebagai satu persekutuan, lebih gemar kekal dengan sistem kerajaan Johor sedia ada di mana Sultan Johor terus berkuasa memerintah, dengan bantuan seorang penasihat British.

Selepas wakil kepada Baginda bersetuju untuk Johor menyertai Persekutuan Tanah Melayu, Sultan Sir Ibrahim Al-Masyhur Ibni Almarhum Sultan Abu Bakar Al-Khalil Ibrahim Shah menyerahkan urusan pentadbiran kepada anaknya untuk menghabiskan usia tuanya di London.

Baginda mangkat di Grosvenor House Hotel pada 8 Mei 1959, meninggalkan legasi besar berjaya mengadunkan acuan sistem barat bersemangatkan sifat Melayu dan kepercayaan Islam; yang terus menjadi tunjang negeri Johor seiring dengan ideologi Baginda sebagai ahli Freemason pertama dunia di kalangan pemimpin masyarakat Melayu.

Artikel ini merupakan rumusan serta olahan kepada jurnal berjudul A Glimpse of the Earliest Forms of Malaya's Religious Administration in the Pre-Independence Period (pautan PDF)


Kenapa Orang Jepun Lebih Suka Bersendirian - Ohitorisama

Percaya atau tidak, hidup bersendirian adakalanya seronok. Misalnya melancong secara solo dan makan bersendirian, anda mempunyai masa yang fleksibel dan bebas melakukan apa sahaja tanpa perlu terikat dengan mana-mana orang.

Namun, terdapat juga segelintir masyarakat kita menganggap orang sebegini sebagai "loser" atau tidak mempunyai kawan. Nampaknya persepsi sebegini bukan hanya wujud di Malaysia, sebaliknya  di luar negara termasuklah Jepun.

Sedekad yang lalu, ramai orang Jepun sangat malu untuk dilihat makan sendirian di kantin sekolah atau pejabat sehingga mereka memilih untuk makan di tandas. Pandangan serong masyarakat menyebabkan individu sebegini sanggup membawa bekal mereka dan makan di dalam tandas agar tidak dilihat orang lain.

Namun, nampaknya perkara ini semakin berubah sejak kebelakangan ini. Perkara ini diakui sendiri oleh Miki Tateishi, bartender di Bar Hitori di Tokyo yang dikhususkan untuk individu yang gemar minum dan makan bersendirian. Menurutnya, kafe berkonsep sebegini semakin popular dan mendapat sambutan sejak kebelakangan ini,

Menurutnya, kafe yang memperkenalkan polisi hanya untuk pelanggan yang datang secara solo itu menggalakkan para pelanggan yang gemar bersendirian tidak perlu berasa malu untuk makan secara berseorangan di tempat awam. Pelanggan juga boleh bebas bertegur sapa tanpa perlu memikirkan persepsi orang lain kerana masing-masing datang ke situ secara solo.

Konsep kafe sebegini sememangnya pelik dan sesautu yang baru memandangkan masyarakat Jepun lebih gemar hidup dalam masyarakat. Bar "HitorI" yang bermaksud satu orang dalam bahasa tempatan muncul untuk menyokong budaya baru yang semakin diterima ramai ini. Daripada makan sehinggalah melancong, muncul syarikat-syarikat yang menawarkan servis untuk individu sebegini.

Di Jepun, budaya sebegini dikenali sebagai “ohitorisama” - sekumpulan individu yang semakin lebih berani memilih untuk melakukan sesuatu secara sendirian tanpa mengambil kira pendapat dan pandangan orang lain.

Jika diterjemahkan, "ohitorisama" bermaksud sesuatu seperti "berseronok secara berseorangan". Cuba cari tanda pagar "ohitorisama" di Instagram dalam bahasa Jepun dan anda akan dapati beratus-ratus ribu foto yang telah dimuat naik daripada makanan di restoran, menonton di pawagam, gambar perkhemahan secara solo atau gambar pengembaraan solo.

Khususnya dalam 18 bulan terakhir, semakin ramai orang menyatakan kecintaan mereka terhadap ohitorisama dan semakin ramai yang berkongsi gambar di akaun media sosial masing-masing. Budaya ini nampaknya sepert sudah menjadi budaya yang diterima masyarakat.

Salah satu inovasi baru-baru ini adalah "hitori yakiniku". Bermaksud "daging panggang", yakiniku biasanya melibatkan sekumpulan manusia duduk beramai-ramai sambil memanggang daging ayam, daging lembu atau daging khinzir. Tetapi dengan ohitorisama, satu-satunya individu yang memanggang (dan memakan) semua daging itu adalah anda.

Malah terdapat permintaan untuk bilik karaoke secara solo, satu perubahan besar terhadap hiburan Jepun klasik. Permintaan untuk bilik karaoke solo telah meningkat 30 hingga 40%. Di Jepun, tempat karaoke ada di mana-mana, selalunya bangunan besar dengan beberapa tingkat bilik karaoke peribadi dibina untuk kumpulan pelbagai saiz.

Akibat permintaan dari penyanyi bersendirian semakin meningkat, lebih banyak bilik karaoke besar ditukar kepada beberapa bilik kecil khusus untuk individu yang mahu berkaraoke secara solo.

Di Jepun, aktiviti minum dan hiburan malam secara tradisional biasanya dilakukan dengan rakan sekerja atau rakan. Oleh itu, pergerakan budaya "ohitorisama" bermakna perubahan besar telah berlaku dalam masyarakat. Persoalannya, apakah yang mendorong perubahan dan mengapakah sebenarnya "ohitorisama" dianggap begitu penting?

Di negara-negara Barat terutamanya, menjalani kehidupan secara solo bukanlah sesuatu yang baru. Malah, di media sosial sekalipun terdapat ramai individu yang berkongsi pengalaman mereka menngembara secara solo. Di Jepun budaya ini merupakan sesuatu yang baru.

Tetapi di negara di mana "kebersamaan" dan menjadi sebahagian daripada kumpulan merupakan budaya utama, budaya “Ohitorisama” ini adalah masalah besar. 125 juta orang Jepun hidup sesak di negara yang hanya sedikit lebih kecil daripada California dan empat perlima dari tanah itu bergunung dan tidak berpenghuni.

Akibatnya, rakyat Jepun "terpaksa" hidup secara beramai-ramai dan berkumpulan kerana ruang yang sempit. Maka, apabila hidup dalam kumpulan maka seseorang individu itu tidak dapat melarikan diri daripada persaingan dan sering dijadikan perbandingan dengan orang lain.

Ditambah pula dengan peningkatan pengguna media sosial dimana kehebatan seseorang individu itu mungkin diukur berdasarkan jumlah pengikut dan like, maka wujud stigma buruk masyarakat terhadap seseorang individu yang gemar hidup solo.

Walau bagaimanapun, Motoko Matsushita, perunding kanan di firma penyelidikan ekonomi terbesar di Jepun, Nomura Research Institute yang berpusat di Tokyo berkata perkara ini semakin berubah. Tekanan sosial yang negatif kepada individu yang gemar hidup bersendirian semakin berkurang.

Peningkatan budaya ini juga nampaknya mempunyai kesannya kepada komposisi masyarakat Jepun. Tahap kelahiran menurun - tahun lalu hanya 864,000 bayi dilahirkan - yang paling rendah sejak rekod bermula pada tahun 1899. Bilangan isi rumah tunggal meningkat, meningkat dari 25% pada tahun 1995 menjadi lebih dari 35% pada tahun 2015, menurut data bancian yang dilakukan.

Kadar perkahwinan yang menurun menyumbang kepada kenaikan orang yang tinggal sendirian tetapi juga hakikat bahawa golongan tua mewakili sebahagian besar populasi di Jepun. Perkara ini sudah tentulah membimbangkan dan pernah kami tulis dahulu mengenai masalah "Ageing Population" ini kepada ekonomi sesebuah negara.

Realitinya, bukan hanya Jepun yang mengalami perubahan sosial yang telah menyumbang kepada ohitorisama. Malah, sesetengah pihak menjangkakan 'masyarakat super solo', yang dicirikan oleh orang muda yang tidak pernah berkahwin dan orang tua yang hidup solo kembali setelah berpisah, akan menjadi kebiasaan pada masa depan semua negara, bukan sahaja Jepun .


9 Kerabat Diraja Yang Mempunyai Pekerjaan Biasa

Untuk berabad lamanya, keluarga diraja biasanya dikaitkan dengan kehidupan mewah, kemahsyuran dan kekayaan yang diwariskan turun-temurun.

Mereka sama ada dilihat sebagai tersangat istimewa dan/atau dikritik kerana membelanjakan wang pembayar cukai untuk hidup.

Namun, tak semua yang terpalit dengan hakikat ini kerana terdapat ramai kerabat diraja yang mengambil keputusan untuk mengubah persepsi yang ada terhadap gaya hidup agung dan memilih untuk membina karier yang melampaui identiti diraja mereka.

Puteri Beatrice adalah salah seorang keluarga diraja yang paling kerap diperbualkan sejak kebelakangan ini.

Selepas perkahwinannya pada 17 Julai 2020, beliau menjadi tumpuan orang ramai.

Namun apa yang orang tidak tahu tentang Puteri Beatrice adalah beliau merupakan Naib Presiden syarikat perisian yang dikenali sebagai ‘Afiniti yang berpangkalan di Hamilton, Bermuda.

Sebelum memegang jawatan Naib Presiden, Puteri Beatrice juga bekerja sebagai penganalisis Sony Pictures Entertainment Inc. sehingga tahun 2015.

Setelah memperoleh ijazah dalam sastera Inggeris, sejarah seni, dan politik pada tahun 2012, Puteri Eugenie dari York mula bekerja untuk rumah lelong Paddle8 di New York City.

Selepas itu, beliau berpindah kembali ke London dan bekerja sebagai pengarah bersekutu di galeri seni Hauser & Wirth.

Kemudian pada tahun 2017, Puteri Eugenie dinaikkan pangkat sebagai pengarah seni.

Putera Phillippos dari Greece dan Denmark adalah anak bongsu Raja Constantine II dari Greece dan Anne-Marie dari Denmark. Dia kini berada di kedudukan kelapan sebagai pewaris takhta Greece.

Setelah menjadi sebahagian daripada Universiti Georgetown yang berprestij di Washington DC, Putera Phillippos bergelar seorang pakar dalam bidang kewangan.

Sejak tahun 2014, beliau bekerja sebagai penganalisis dan pengurus dana lindung nilai di kumpulan pelaburan alternatif, yang dikenali sebagai Ortelius Capital.

Princess Maria-Olympia of Greece dan Denmark adalah anak sulung dan satu-satunya anak perempuan Pavlos, Putera Mahkota Greece dan isterinya, Marie-Chantal Miller.

Beliau merupakan seorang model dan sosialita Amerika yang berpengalaman di mana perjalanan dalam industri fesyen beliau bermula seawal usia 17 tahun.

Ikon gaya ini juga pernah memperagakan pakaian bagi Dolce & Gabbana di Milan Fashion Week dan menjalani gaya hidup mewah mengikut kemampuannya sendiri.

Putera Joachim dari Denmark, Count of Monpezat, adalah anak lelaki Ratu Margrethe II dan Putera Henrik.

Oleh kerana beliau berada di kedudukan yang agak bawah sebagai pewaris takhta dan tidak mempunyai "beban" untuk mengambil alih takhta, Putera Joachim mempunyai banyak masa untuk mengejar minatnya dan mendapatkan pekerjaan yang agak biasa.

Sebelum memulakan kerjaya ketenteraan, Putera Joachim bekerja di sebuah ladang dan belajar ekonomi pertanian.

Kemudian, beliau meneruskan karier ketenteraan yang akhirnya menjadikan Putera Joachim sebagai leftenan kolonel pada tahun 2012.

Meskipun mempunyai latar belakang ketenteraan, minat beliau dalam pertanian tidak pernah luntur.

Menurut laman sesawang kerabat dirajanya, Putera Joachim memiliki dan menjalankan "operasi pertanian dan perhutanan," yang sebahagian besarnya berpusat pada pertanian industri.

Puteri Sirivannavari adalah satu-satunya anak perempuan Raja Vajiralongkorn dari Thailand dan bekas permaisurinya, Sujarinee Vivacharawongse.

Selain menjadi sebahagian daripada keluarga diraja, beliau juga adalah seorang pereka fesyen yang berjaya dan memiliki satu jenama fesyen sendiri yang diberi nama 'Sirivannavari'.itu.

Pastinya ramai yang berpandangan bahawa adalah sesuatu yang pelik bagi seorang putera raja untuk menjadikan pelawak sebagai kerjaya, namun Putera Nazım Ziyaeddin Nazım Osmanoğlu dari Imperial House of Osman tidak berfikiran sedemikian.

Walaupun dilahirkan dan dibesarkan di United Kingdom, beliau yang lebih dikenali sebagai Putera Naz Osmanoglu berada di tempat ke-17 sebagai pewaris takhta.

Komedi beliau berkisarkan tentang keturunan kerajaannya hinggalah ke raja Inggeris. Salah satu pertunjukan solonya yang terkenal diberi nama "Uthmaniyyah tanpa Empayar".

Seperti bapanya, Putera Joachim dari Denmark, Putera Nikolai mengorak langkah yang berbeza untuk dirinya daripada kerabat diraja biasa.

Menurut Evening Standard, Putera Nikolai menandatangani kontrak dengan agensi pemodelan pada tahun 2018 dan sejak itu, beliau mencipta nama dengan begitu pantas dalam industri ini.

Tidak lama selepas menceburkan diri dalam bidang ini, Putera Nikolai menarik perhatian Dior dan sejak itu bekerja secara tetap untuk jenama mewah itu.

Dilahirkan sebagai anak kepada Baron Günther von Reibnitz dan Countess Maria Szapáry von Muraszombath, Putri Michael dari Kent tergolong dalam golongan bangsawan Hungary dan Jerman.

Setelah berkahwin dengan Putera Michael dari Kent, dia menjadi sebahagian daripada Keluarga Diraja Britain.

Namun, selain daripada hubungan keluarga diraja beliau, Puteri Michael juga merupakan seorang penulis biografi dan pengarang.

Menurut laman web beliau, Puteri Michael telah mengeluarkan tujuh buku, termasuk tiga karya nonfiksyen sejarah dan "The Anjou Trilogy", sebuah siri fiksyen.


11 Jawatan Dalam Kerajaan Yang Memerlukan Kelulusan PT3/PMR

Bagi ramai antara kita yang mementingkan kestabilan kerjaya, peluang untuk berkhidmat dalam sektor awam merupakan satu peluang yang sentiasa cuba didapatkan.

Bagaimanapun syarat kelulusan pendidikan yang tinggi mengikut bidang tertentu seringkali menjadi penghalang kepada kita, untuk sekurang-kurangnya mengambil peluang mendapatkan jawatan-jawatan tersebut.

Namun mungkin tidak ramai yang menyedari wujud 11 jawatan khas dalam perkhidmatan awam yang membolehkan anda berkhidmat untuk negara, berdasarkan kelulusan pendidikan PT3 atau PMR.

Kepada mereka yang sedang mencari kerja tetap atau kehilangan kerja, kami harap artikel ini membantu anda.

Bentara parlimen adalah mereka yang dipertanggungjawabkan membantu ahli parlimen semasa berlangsungnya persidangan parlimen, dalam setiap aspek.

Bentara secara amnya akan bertugas untuk membantu mengedar dokumen, memantau keadaan dewan dan membantu mengendalikan persidangan, sebelum, semasa dan selepas persidangan.

Gaji bulanan seorang bentara bermula daripada RM1,216 belum diambil kira elaun dengan kenaikan gaji tahunan RM80.

Inilah kumpulan hero yang tak didendangkan! Operator loji mempunyai tugas besar dalam pengurusan pengendalian jentera enjin untuk jabatan-jabatan yang ada dalam sektor awam.

Operator perlu menjalankan operasi hari ke hari, terlibat dalam penyelenggaraan mesin. Disebabkan oleh keperluan yang agak spesifik, seorang operator loji perlu mempunyai kelulusan khas perakuan kebolehan drebar enjin gred 2 yang dikeluarkan Jabatan Keselamatan dan Kesihatan sebelum boleh bertugas, selain daripada kelulusan PT3.

Gaji operator loji minima adalah RM1,218 dengan kadar kenaikan tahunan RM80.

Seorang pemandu kenderaan yang dilantik mempunyai tugasan bukan sekadar untuk memandu, malahan menyelenggara kenderaan yang digunakan mereka.

Untuk lantikan sebagai pemandu, selain kelulusan PT3/PMR gaji permulaan pemandu juga akan dinilai mengikut tahap lesen memandu yang dimiliki calon.

Lesen paling asas adalah lesen D yang membolehkan seseorang memandu kereta dua gandar seperti kereta dan van. Kumpulan pemandu kenderaan yang paling tinggi gajinya adalah golongan yang memiliki lesen G mampu mengoperasikan jentera berantai tanpa muatan tidak melebihi berat 5,000kg.

Gaji minima untuk pemandu kenderaan lesen D adalah RM1,264 sementara bagi pemegang lesen G pula, adalah RM1,402.

Berbeza dengan pemandu kenderaan yang lebih am skop kerjanya, operator jentera pemunggah pula bersifat lebih spesifik di mana mereka perlu mengendalikan operasi jentera kargo pukal untuk urusan perpindahan atau pengangkutan.

Seorang operator jentera pemunggah berpotensi untuk belajar mengendalikan jentera seperti mesin pengangkat, kren, traktor dan lain-lain, semasa berkhidmat.

Pendapatan minima seorang operator kategori ini adalah RM1,218 dengan kadar kenaikan gaji tahunan adalah RM80.

Tugas pembantu awam ini agak sukar untuk dijelaskan, kerana tugasan mereka sangat bergantung dengan jabatan atau agensi di mana mereka ditempatkan.

Namun secara amnya, pembantu am adalah mereka yang menjalankan kerja-kerja sokongan bersifat fizikal serta teknikal melibatkan peralatan dan fasiliti, lokasi mereka ditempatkan.

Selain itu pembantu awam yang mempunyai sijil keselamatan serta kemahiran seperti berenang, berpotensi untuk ditempatkan di lokasi yang kena dengan kemahiran tambahan mereka.

Seorang pembantu awam mempunyai gaji minima RM1,218 sementara mereka yang mempunyai kelulusan sijil pertolongan cemas mempunyai gaji minima lebih tinggi, pada kadar RM1,264.

Biasanya ditempatkan di Jabatan Perhilitan, pembantu hidupan liar mempunyai tugasan untuk membantu pengurusan haiwan serta binatang buas di peringkat daerah.

Pembantu hidupan liar akan terlibat secara langsung memantau dan melaksanakan program pemeliharaan haiwan di lokasi tugasan mereka, melakukan rondaan serta penggeledahan seandainya laporan berkenaan salah laku melibatkan haiwan liar diterima.

Jawatan ini sesuai sekiranya anda adalah salah seorang yang berminat dengan penjagaan haiwan. Gaji minima pembantu haiwan liar adalah RM1,200 dengan kenaikan tahunan sebanyak RM80.

Pembantu operasi bertanggungjawab untuk menjadi individu yang melancarkan pentadbiran pejabat sama ada di peringkat kementerian, agensi atau jabatan dalam urusan pergerakan fail dan dokumen.

Oleh sebab itu seorang pembantu operasi seeloknya mempunyai lesen kenderaan sama ada lesen B2 minima untuk menunggang motorsikal atau lesen D untuk memandu kereta.

Seorang pembantu operasi yang tiada lesen diberikan gaji bulanan sebanyak RM1,216 sementara mereka yang mempunyai lesen kenderaan, mendapat imbuhan RM1,262.

Dikhaskan lantikan dalam Kementerian Kesihatan, seorang pembantu perawatan kesihatan merupakan individu yang melakukan kerja-kerja asas dalam bidang kesihatan, termasuklah dalam penyediaan, penyelenggaraan dan tugas am lain.

Bidang tugas setiap pembantu perawatan kesihatan juga berbeza-beza mengikut lokasi di mana mereka bertugas. Ada yang ditempatkan di peringkat hospital, klinik, jabatan kesihatan dan unit kesihatan.

Ada juga yang bertugas di pintu masuk sempadan antarabangsa sebagai individu sokongan unit kesihatan yang ditempatkan di situ.

Seorang pembantu perawatan mempunyai gaji minima RM1,204 dengan kadar kenaikan tahunan RM80.

Pengawal keselamatan lantikan awam merupakan penyelia keselamatan di pelbagai kementerian atau jabatan yang ada di seluruh negara.

Disebabkan oleh keperluan keselamatan yang ketat, calon jawatan ini juga perlulah memenuhi syarat kelayakan fizikal yang telah ditetapkan, daripada segi berat, tinggi, kemampuan deria serta tahap kesihatan.

Jawatan ini dibuka kepada dua kumpulan - orang awam yang berminat serta bekas anggota polis atau tentera yang tamat perkhidmatan dalam pangkat konstabel sokongan atau prebet, yang baik rekod perkhidmatannya.

Gaji minima yang diterima pengawal keselamatan adalah RM1,205 dengan kenaikan tahunan RM80.

Sebut pengawas, kita terbayang pengawas sekolah lengkap dengan tali lehernya. Namun pengawas hutan merupakan kumpulan penjawat awam yang menyelia dan memantau kawasan rizab hutan negara kita.

Selain itu mereka juga bertanggungjawab untuk menjalankan aktiviti pembangunan hutan, aktiviti penguatkuasaan undang-undang berkaitan perhutanan serta turut sama menjadi penyokong kepada sebarang industri berasaskan kayu.

Pengawas hutan menerima gaji minima RM1,200 dengan kenaikan tahunan RM80. Sekiranya calon mempunyai sijil perhutanan pengawas hutan, mereka akan menerima kenaikan gaji kepada RM1,246 atau RM1,292 bergantung kepada jenis sijil mereka.

Penghantar notis adalah individu yang bertanggungjawab memastikan dokumen undang-undang sama ada dokumen saman, waran, perintah, aturan dan lain-lain sampai kepada pihak yang dinamakan - secara serahan tangan.

Seandainya pihak yang dinamakan tidak ditemui, penghantar notis perlulah melakukan hebahan dalam bentuk notis yang dipamerkan di tempat awam serta merekodkan bukti sokongan ketiadaan penama.

Dalam penjelasan rasmi tugasan ini, ada disenaraikan risiko ancaman tindak balas agresif seandainya pihak penerima enggan menerima dokumen yang ingin disampaikan; jadi seorang penghantar notis perlulah turut sama mempersiapkan diri dari segi fizikal.

Pendapatan bulanan seorang penghantar notis adalah RM1,16 dengan kenaikan gaji tahunan sebanyak RM80.

Selain gaji tetap, semua penjawat awam gred 11 akan menerima elaun tertentu yang dikhaskan mengikut gred dan lokasi di mana mereka berkhidmat.

Secara amnya, mana-mana penjawat awam yang kami senaraikan di atas akan menerima 2 bentuk elaun iaitu imbuhan tetap khidmat awam dan imbuhan tetap perumahan.

Dicampurkan gaji bulanan dan kedua-dua elaun itu, seorang penjawat awam mampu membawa pulang sekitar RM1600 ke RM1700 sebagai pendapatan permulaan.


Bagaimanakah Tahap Kandungan Alkohol Pemandu Mabuk Dikenalpasti?

Pada tahun 1800-an, masalah memandu semasa mabuk tidak pernah dibicarakan. Namun, apabila Carl Benz memperkanalkan kepada dunia kereta komersial pertama pada tahun 1880-an, dalam satu dekad kemudian masalah memandu dalam keadaan mabuk mula menjadi masalah yang serius.

Kemudian, pada 1954, dari makmal bawah tanah Robert F. Borkenstein, terhasillah alat yang dipanggil Breathalyzer. Breathalyzer merupakan alatan yang membolehkan kandungan alkohol dalam seseorang individu diketahui melalui nafasnya. Mudah dan mempunyai peratusan ketepatan yang tinggi.

Peralatan yang hebat ini hanya menggunakan konsep kimia sederhana untuk menyelamatkan ribuan nyawa setiap tahun. Di negara Barat, sudah menjadi kebiasaan polis akan melakukan sekatan jalan raya bagi mengenalpasti tahap kandungan alkohol seseorang.

Di Malaysia, kita pun menggunakan alatan sebegini (Breathalyzer hanyalah salah satu jenama, terdapat banyak lagi jenama lain). Dengan kes pemandu mabuk terlibat dengan kemalangan sehingga membunuh orang awam di Malaysia semakin meningkat, diharapkan pihak polis lebih kerap membuat ujian sebegini terutamanya pada malam minggu.

Memandu memerlukan kita melakukan banyak tugas - berwaspada setiap masa, mengetahui keadaan sekeliling kita, memproses maklumat, dan bertindak dengan pantas. Kesimpulannya, pemandu perlu mempunyai kawalan penuh terhadap pancaindera mereka tetapi alkohol mengurangkan fungsi dan kecekapan pancaindera tersebut.

Alkohol tidak dicerna seperti makanan sebaliknya meresap ke dalam aliran darah melalui dinding perut dan usus. Sebaik sahaja di dalam badan kita, ia pergi ke mana sahaja darah masuk dan diserap ke mana sahaja air berada (kerana alkohol sangat larut dalam air).

Oleh itu, semua organ utama, termasuk jantung, otak, paru-paru dan otot akan mencapai kepekatan alkohol yang sama dengan darah kita.

Setelah memasuki otak, alkohol meningkatkan kesan neurotransmitter penghambat penting dikenali sebagai GABA. Akibatnya, sel otak kita menunjukkan tindak balas dan komunikasi yang lambat atau perlahan. Alkohol juga mengurangkan kecekapan bahagian cerebellum, sehingga mengganggu penglihatan dan pergerakan anggot badan.

Pada awal tahun 1900-an, satu-satunya cara untuk mengesan pemandu mabuk adalah dengan mencari tanda-tanda memandu dalam keadaan mabuk, seperti hilang keseimbangan badan, memandu secara merbahaya, menggigil berlebihan, mata merah, dll. Seseorang juga boleh melakukan "Ujian Sobriety Lapangan", yang masih digunakan sehingg ke hari ini.

Namun, sistem ini bergantung sepenuhnya pada intuisi atau persepsi polis. Tidak ada standard saintifik untuk menentukan tahap kemabukan seseorang. Para saintis dan pihak berkuasa akhirnya berjaya menetapkan piawaian untuk mencari cara bagaimana seseorang dapat didakwa kerana "memandu di bawah pengaruh alkohol".

Terdapat banyak penguji alkohol melalui nafas yang bagus dan tepat yang terdapat di pasaran hari ini, tetapi kita akan melihat bagaimana alat yang dikenali sebagai Breathalyzer ini berfungsi.

Pencipta alat penyedut nafas ini, Robert F. Borkenstein, adalah seorang kapten di makmal polis negeri Indiana dan kemudiannya menjadi profesor di Indiana University. Sebelum mencipta Breathalyzer, beliau bekerja bersama dengan pencipta Drunkometer (sejenis alat dengan fungsi sama) dan dilatih bagaimana mengoperasikannya.

Latihan ini meningkatkan minatnya terhadap penganalisis alkohol melalui nafas. Oleh kerana beliau bekerja dengan pasukan polis, beliau ingin mencipta sesuatu yang lebih tepat dan lebih mudah dikendalikan, sesuatu yang dapat membuktikan kandungan alkohol dengan lebih tepat dan pengganti Drunkometer yang lebih mudah digunakam

Setelah bertahun-tahun mencuba, akhirnya pada tahun 1954, beliau menghasilkan Breathalyzer™ - teknologi yang mencetuskan revolusi untuk memeriksa kandungan alkohol pemandu jalan raya sehigga kini.

Di Malaysia, tahap kandungan alkohol yang dibenarkan tertakluk pada Seksyen 45G(1) Akta Pengangkutan Jalan (APJ) 1987. Had kandungan alkohol yang ditetapkan untuk pemandu adalah 35 mikrogram alkohol dalam 100 milimeter nafas, 80 miligram alkohol dalam 100 milimeter darah atau 107 miligram alkohol dalam 100 milimeter air kencing.

Bagi ujian yang dilakukan melalui pernafasan, subjek (orang yang disyaki mabuk) diminta meniup satu tiub khas yang bersambung dengan alasan ujian bernafasan. Mereka diminta untuk memberikan nafas paling dalam untuk mendapatkan nafas dari paru-paru alveolar, iaitu bahagian paru-paru dalam.

Udara dari paru-paru pemandu memasuki botol ujian yang mengandungi campuran oren kemerahan yang terdiri daripada cecair kalium dikromat, asid sulfurik, dan perak nitrat (pemangkin). Campuran ini, bersama dengan etanol (jenis alkohol yang terdapat dalam minuman beralkohol) dari nafas seseorang akan membentuk sistem reaksi redoks.

Sekiranya nafas pemandu tersebut mengandungi kadar alkohol tertentu, maka cecair ini akan bertukar warna hasil daripada tindakbalas kimia ini.

Alat penganalisis nafas kemudian akan memberikan pengukuran anggaran kandungan alkohol dalam darah seseorang (dikenali sebagai “Blood Alcohol Content" atau "BAC”). Sekiranya kandungan alkohol darah melebihi had yang ditetapkan 80 miligram alkohol dalam 100 mililiter darah, pemandu tersebut akan disabitkan atas kesalahan memandu bawah pengaruh alkohol.

Menurut laporan status global 2018 mengenai keselamatan jalan raya yang diterbitkan oleh WHO, 1.35 juta nyawa terkorban akibat kemalangan jalan raya setiap tahun. Dan 5 -35% dari kemalangan tragis seperti itu berkaitan dengan pengaruh alkohol, yang bermaksud bahawa sekitar 270,000 orang mati kerana pemandu yang mabuk.

Angka ini mungkin jauh lebih tinggi jika pihak keselamatan jalan raya tidak melakukan penguatkuasaan dan denda yang berat kepada pesalah. Malah, penciptaan alat pengesan alkohol melalui nafas juga sangat penting untuk mengesan pemandu yang memandu di bawah pengaruh alkohol, seterusnya menyelamatkan nyawa orang awam.


Bilakah Vaksin COVID-19 Akan Menunjukkan Kesan Kepada Dunia?

(William Shakespeare, 81, pesakit Britain pertama yang menerima suntikan vaksin COVID-19 dari Pfizer-BioNTech)

Dengan wujudnya vaksin COVID-19 ketika ini, ia seharusnya menurunkan kadar kes baru secara dramatik, kemasukan ke hospital dan kematian, dengan syarat bahawa cukup ramai orang yang menerima vaksin.

Menurut satu model baharu, yang disiarkan pada 30 November ke pangkalan data preprint medRxiv, pemvaksinan hanya 40% daripada populasi A.S. sahaja akan mengurangkan kadar serangan atau jangkitan baru dari virus ini, iaitu lebih dari 4 kali ganda selama satu tahun.

Pengurangan kes baharu akan berlaku dengan vaksin ini melindungi mereka yang menerima suntikan secara langsung dan secara tidak langsung melindungi orang lain di dalam komuniti berkenaan.

Tanpa sebarang vaksin, kira-kira 7% daripada mereka yang terdedah akan dijangkiti untuk tahun akan datang.

Peratusan ini dianggarkan jika orang mematuhi langkah-langkah seperti penarakan fizikal dan memakai pelitup muka, dan tanpa langkah-langkah ini, peratusan ini akan menjadi lebih tinggi.

Kadar serangan yang lebih rendah dengan vaksin bermakna jumlah orang yang dimasukkan ke hospital dan kematian dari COVID-19 akan berkurangan.

Menurut model baharu ini, jika 40% dari populasi divaksin, kedua-dua kemasukan ke hospital sama ada ke unit rawatan rapi (ICU) atau bukan ICU akan menurun lebih daripada 85%.

Kematian akan menurun lebih daripada 87% berbanding dengan senario sepanjang tahun tanpa vaksinasi.

Namun adakah ini bermakna kita boleh hentikan penjarakan sosial dan pemakaian pelitup muka jika 40% daripada populasi menerima suntikan vaksin? Sudah tentu tidak!.

Menurut Meagan Fitzpatrick, seorang penolong profesor dan pemodel penularan penyakit berjangkit di University of Maryland School of Medicine, memandangkan betapa mudahnya COVID-19 merebak dalam kalangan kita, kira-kira 75% daripada populasi perlu divaksin sebelum kita boleh mula mengurangkan penjarakan sosial.

Tambahan pula, model baharu ini masih belum dinilai oleh saintis-saintis lain dan kita masih belum dapat meramalkan dengan sempurna apa yang akan berlaku jika divaksin.

Dua calon vaksin terkemuka, satu yang direka oleh Moderna, dan satu lagi oleh Pfizer dan BioNTech, kedua-duanya lebih 94% berkesan untuk mencegah COVID-19, menurut analisis awal.

Dalam model mereka, penulis kajian menganggap bahawa orang yang mempunyai risiko pendedahan dan kematian COVID-19 tertinggi akan menerima vaksin terlebih dahulu.

Ini termasuk sebahagian besar semua pekerja penjagaan kesihatan, mereka dengan masalah kesihatan sedia ada dan individu berusia 65 tahun dan ke atas.

Namun tiada individu bawah 18 tahun akan menerima suntikan ini kerana belum ada vaksin terkemuka yang diuji secara menyeluruh terhadap kanak-kanak.

Selain itu, penulis kajian menganggap bahawa 10% populasi telah dijangkiti COVID-19 dan membangunkan imuniti semula jadi terhadap virus.

Model ini menunjukkan bahawa pemvaksinan 40% penduduk mengurangkan jumlah kes, kemasukan ke hospital dan kematian akibat COVID-19.

Penurunan paling dramatik berlaku pada orang yang berumur 65 tahun ke atas, yang mengalami penurunan 83% hingga 90% dalam kes yang berpotensi.

Jangkitan baharu terhadap orang berusia 20 tahun ke bawah mengalami penurunan 50%, walaupun tiada yang berusia di bawah 18 tahun yang diberikan vaksin.

Dengan kata lain, ketika orang warga emas mendapat perlindungan langsung dari vaksin, orang dewasa dan kanak-kanak secara tidak langsung dilindungi disebabkan oleh imuniti dalam masyarakat umum meningkat secara umum.

Setelah melihat kesan kadar pemvaksinan 40%, penulis menguji apa yang akan berlaku dengan hanya 20% populasi divaksin.

Sekali lagi, model ini mengutamakan pemvaksinan mereka yang berisiko tinggi dan berpenyakit teruk.

Walaupun dengan peratusan pemvaksinan yang rendah, kemasukan ke hospital bukan ICU menurun sebanyak 60%, 62% bagi kemasukan ke ICU dan penurunan kematian sebanyak 64%.

Ini menunjukkan bahawa, apabila vaksin mulai dilancarkan, kita mungkin dapat melihat kesan positifnya walaupun belum ramai orang menerima suntikan vaksin.

Walaupun kajian menunjukkan kehebatan vaksin COVID-19, namun penulis kajian ini memperingatkan bahawa vaksin harus dilancarkan dengan perlindungan lain terhadap virus, seperti memakai pelitup muka, pengujian dan pengesanan kontak.

Jika kita mengabaikan langkah-langkah ini terlalu awal, lebih banyak orang perlu diberi vaksin untuk mencegah lonjakan kes baharu.

Malah, Meagan Fitzpatrick berkata bahawa usaha pengesanan kontak perlu ditingkatkan sebaik sahaja vaksin dilancarkan supaya pegawai kesihatan dapat mengesan wabak baharu dengan cepat dan mengenal pasti masyarakat yang harus diutamakan untuk pemvaksinan.

Menjangkau kumpulan berisiko tinggi adalah tersangat penting untuk menghentikan pandemik ini dan ini adalah salah satu cara di mana model itu mungkin berbeza dari situasi sebenar.

Dalam model tersebut, kadar vaksinasi diandaikan sama di seluruh negara, dan mereka yang berada dalam kumpulan berisiko tinggi sentiasa mendapat suntikan terlebih dahulu berbanding orang lain.

Malah, kedua-dua vaksin terkemuka ini memerlukan dua suntikan yang diberikan dalam jarak beberapa minggu dan dalam model tersebut, setiap orang dalam model ini mendapat kedua-dua dos vaksin.

Namun dalam situasi sebenar, program vaksinasi sering kali tidak menepati sasarannya. melepasi sasarannya, kata Dr. Eric Schneider, naib presiden kanan untuk dasar dan penyelidikan di The Commonwealth Fund, sebuah organisasi nasional yang meneliti isu-isu dasar kesihatan dan sosial (tidak terlibat dalam kajian ini).

Dalam erti kata lain, model ini akan mencerminkan realiti hanya jika A.S. meneruskan rancangannya untuk memberi vaksin kepada kumpulan berisiko tinggi terlebih dahulu.

Untuk berjaya menurut The Commonwealth Fund, rancangan ini mesti dikoordinasikan dengan baik di semua peringkat sistem pemerintahan dan sistem penjagaan kesihatan, dan ditambah dengan komunikasi yang jelas mengenai risiko dan manfaat vaksin, menurut laporan baru-baru ini oleh The Commonwealth Fund.

Dan sudah tentu, jika vaksin telah tersedia, mereka yang ditawarkan akses perlulah bersetuju untun menerimanya.

Tinjauan terbaru memberi petunjuk bahawa ramai penduduk A.S. mungkin atau pasti akan menerima vaksin COVID-19 jika ditawarkan satu hari ini, tetapi terdapat sebilangan kecil mengatakan bahawa mereka mungkin atau pasti tidak mahu menerima.


Sejarah Terciptanya 5 Tabiat Bersolek Wanita Moden

Berbeza dengan lelaki, mempersiapkan diri bagi sebilangan besar wanita merupakan satu ritual yang kompleks walaupun hanya untuk keluar sekejap.

Ramai wanita merasakan diri mereka perlu sekurang-kurangnya mengenakan solekan minima seperti bedak asas, sebagai usaha untuk mencantikkan seri wajah.

Persoalannya di sini, pernahkah anda terfikir kenapa wanita zaman moden sebegitu tabiatnya?

Berikut adalah lima sejarah ringkas berkait lima amalan wanita zaman moden berkaitan solekan dan dandanan diri, yang menjadi tekanan besar kepada sebilangan besar kaum wanita dunia.

Tahukah anda satu ketika dulu, pewarna bibir turut sama digunakan oleh golongan lelaki - tidak terhad hanya kepada wanita?

Amalan penggunaan gincu bibir atau pewarna bibir sudah bermula sejak era kerajaan Sumeria yang berlangsung sekitar tahun 5,000SM/BC, diwarisi oleh tamadun Mesir Kuno yang mempelbagaikan lagi warna digunakan untuk hiasan wajah.

Dalam era moden, populariti penggunaan gincu terjejas sekitar abad ke 17 selepas kerajaan Britain dan kerajaan tempatan di New York, Amerika Syarikat cuba memperkenalkan larangan dan menghentikan penjualan gincu; atas dakwaan alat solek itu mampu menyebabkan keracunan yang dibuktikan sahih.

Populariti penggunaan gincu bibir hanya mula popular semula selepas gincu dijadikan sebahagian propaganda perang tentera Amerika Syarikat semasa perang dunia kedua.

Sebagai usaha untuk memperkuatkan moral masyarakat, kaum wanita Amerika Syarikat digalakkan berhias untuk menaikkan semangat suami/teman lelaki serta turut sama membantu menambah keyakinan wanita yang terjejas akibat perang, disebabkan kematian yang berlaku.

Tamat perang dunia kedua, amalan pemakaian gincu terus kekal sebagai satu budaya wanita yang dah dibiasakan, terus menjadi amalan sehingga ke hari ini.

Seperti gincu, penggunaan bahan untuk menghitam dan melentikkan bulu mata turut menjadi amalan kaum lelaki, khasnya lelaki zaman Mesir Kuno sekitar 3500SM/BC.

Amalan penjagaan bulu mata yang lentik diamalkan wanita Rom selepas itu, disebabkan kepercayaan bahawa bulu mata yang nipis dan mudah gugur menggambarkan seorang wanita yang bernafsu buas.

Ini mengakibatkan kalangan wanita Rom bersusah payah menebalkan bulu mata agar tidak dicop jalang.

Penggunaan maskara sebagai penghitam dan penebal bulu mata bermula selepas Eugene Rimmel, seorang ahli perniagaan kosmetik berjaya mencipta berus maskara  yang mudah digunakan pada tahun 1860.

Idea itu diteruskan Helena Rubenstein, wanita berbangsa Yahudi pemilik jenama gergasi kosmetik dunia yang berjaya mengeluarkan maskara moden pertama dunia.

Bagi mempopularkan penggunaan produk syarikatnya, Rubeinstein menggunakan kedudukannya sebagai seorang yang berpengaruh mula menjalankan kempen penggunaan maskara kepada wanita.

Dalam mesej-mesej yang bersifat provokasi, Rubenstein menyifatkan wanita yang tidak menghiaskan diri mereka adalah wanita yang malas.

Kempen itu nampaknya berjaya dan sehingga kini kaum wanita sanggup menghabiskan masa berjam lamanya menyapu, memadam, menyapu, memadam maskara yang mereka pakai selagi mana warnanya tidak sekata.

Berbeza dengan penggunaan alat solekan lain yang mempunyai pengaruh Mesir Kuno, bedak asas muka dipengaruhi amalan masyarakat Rom.

Wanita Rom sekitar 200SM/BC mempunyai pegangan bahawa kulit yang pucat dan sekata, merupakan simbol kejelitaan yang tertinggi. Pendapat ini turut sama dipegang kaum lelaki mereka yang dikatakan tergila-gilakan wanita berkulit cerah pucat.

Disebabkan tekanan itu, wanita Rom seringkali mengenakan sejenis bahan berwarna putih yang diperbuat daripada kapur untuk disapu pada bahagian wajah bagi menghasilkan tona kulit pucat yang diinginkan.

Namun bahan itu yang dikenali sebagai 'white lead' dikatakan beracun, sehingga mampu menyebabkan keguguran rambut, gigi reput serta perubahan tona kulit kekal.

Dalam era moden, rekaan bedak asas yang digunakan wanita zaman sekarang  dicipta oleh seorang ahli perniagaan bernama Max Factor pada tahun 1910.

Factor yang bekerja sebagai perunding solekan industri filem mendapati sistem pencahayaan semasa penggambaran mampu menenggelamkan wajah pelakon.

Bagi menyelesaikan masalah tersebut, Factor mencipta krim cecair yang disapu sebagai menjadi pelindung asas dimasukkan dalam tiub, bagi menenggelamkan pantulan cahaya seterusnya menyamaratakan tona kulit pelakon.

Atas permintaan industri filem, Factor seterusnya memperkembangkan produk pelindung itu dalam bentuk lebih mudah diguna serta memperkenalkan pelbagai tona warna, untuk kesesuaian jenis dan tona kulit yang berbeza.

Pada tahun 1938, syarikatnya mengeluarkan bedak asas yang dinamakan Pan-Cake, menggunakan rekaan yang kekal sehingga kini digunakan, mempopularkan penggunaan bedak asas di kalangan wanita moden.

Amalan pewarnaan kuku dipercayai dimulakan masyarakat India Kuno menggunakan inai atau henna sekitar tahun 3000SM/BC.

Tabiat mewarnakan kuku ini akhirnya berkembang di kalangan masyarakat China yang berjaya mencipta sejenis varnis hasil gabungan putih telur, gelatin dan getah pokok Akasia untuk menyaluti kuku mereka.

Satu sejarah yang unik melibatkan tamadun Babylon, menyebut bahawa angkatan perang mereka menggunakan pewarna kuku bagi memudahkan pengenalan pangkat atau kedudukan di kalangan pahlawan mereka.

Dengan menggunakan serbuk yang dikenali sebagai 'kohl', tentera Babylon berpangkat tinggi akan memakai warna kuku hitam sementara yang biasa-biasa akan menggunakan warna hijau.

Dalam era moden, ada dua ciptaan penting berkenaan kuku dibuat pada abad ke 20.

Syarikat Cutex memperkenalkan pengilat kuku lutsinar pada tahun 1916 namun produk itu hanya mula popular sekitar tahun 1928.

Tidak lama selepas itu seorang wanita bernama Michelle Menard berjaya mencipta lapisan enamel yang selamat untuk diwarnakan pada kuku, hasil daripada teknologi yang dibangunkan untuk cat kereta.

Idea Menard yang ketika itu berkhidmat di bawah syarikat milik adik beradik Charles dan Martin Revson diterima baik. Adik beradik Revson melantik Charles Lachman, seorang ahli kimia untuk membangunkan idea Menard dalam skala lebih besar.

Hasilnya pada tahun 1932 syarikat yang dinamakan sebagai Revlon mula mengeluarkan enamel kuku berwarna pertama dunia yang menggunakan pigmen warna, mampu menghasilkan kesan yang lebih sekata apabila disapu.

Berbeza dengan empat amalan di atas yang mempunyai sejarah panjang - amalan mencukur bulu kaki dan ketiak di kalangan wanita sebenarnya masih baru diamalkan.

Tatacara pakaian wanita moden di barat yang semakin lama semakin terbuka menampakkan kulit berbeza dengan dekad-dekad sebelumnya, memerlukan wanita memberikan perhatian khusus kepada kulit mereka yang kini terdedah pada pandangan umum.

Persepsi terhadap kekemasan seorang wanita juga berubah khasnya apabila melibatkan bahagian bawah lengan dan kaki yang sebelum itu tertutup.

Propaganda mula menular di kalangan wanita bahawa bulu ketiak dan bulu kaki yang kelihatan, adalah simbol kepada wanita yang tidak mempedulikan kecantikan dirinya.

Melihat bagaimana trend mula berubah, syarikat Gillette turut melompat sama berkempen bagi mempopularkan penggunaan pisau cukur  di kalangan wanita untuk mencukur bulu ketiak.

Kempen ini dilihat sangat membantu mempertingkatkan penjualan pisau cukur keluaran mereka, yang sebelum itu hanya digunakan kaum lelaki.

Gillette mula mengeluarkan siri-siri iklan pada tahun 1917 bertemakan kebersihan bawah lengan, mengutarakan mesej wanita hendaklah memastikan ketiak mereka licin dan bersih jika mahu dilihat sebagai wanita contoh.

Syarikat itu juga turut sama memainkan propaganda bahawa wanita moden perlu mencukur bawah lengan jika tidak mahu ketinggalan.

Mesej sama yang diulang-ulang akhirnya meninggalkan kesan mendalam yang efektif disokong oleh pengaruh majalah seperti Harper's Bazaar yang popular di kalangan wanita era tersebut.

Tidak lama selepas kejayaan besar itu, kulit kaki mula menjadi sasaran disebabkan keperluan kaum wanita untuk menggayakan pakaian yang menampakkan kaki semasa musim panas.

Taktik sama diulang bila majalah berfokuskan wanita mula mempopularkan idea perlunya kaki licin untuk ke pantai dan Gillette pula bergerak seiring, mengeluarkan kit pencukur khas untuk 'wanita moden.'

Dalam tempoh 5 dekad, lebih 90% wanita Amerika Syarikat mula mencukur bawah lengan dan kaki berikutan perasaan malu yang akhirnya kini sudah menjadi satu kebiasaan.

Sehinggakan wanita yang tidak mencukur bulu ketiak dan bulu kaki mereka pula akan dipandang serong oleh sebilangan orang yang memerhati.


Apakah Sejarah Sebenar Disebalik Hari "Black Friday"?

Seperti yang kita tahu, hari Black Friday sangat sinonim dengan pesta membeli-belah kerana penjual seringkali menawarkan harga yang tidak masuk akal sehinggakan para pembeli (di luar negara) sanggup bergaduh dan bertindak agresif untuk mendapatkan barang yang dijual.

Walaupun jualan Black Friday lebih popular di negara-negara Barat seperti UK dan Amerika Syarikat, sejak kebelakangan ini semakin ramai peniaga di Malaysia menggunakan gimik pemasaran "Black Friday" untuk membuat promosi menarik barang jualan mereka.

Berbalik pada tajuk di atas, apakah sebenarnya yang anda faham mengenai Black Friday?

Penggunaan pertama kalinya istilah "Black Friday" digunakan bukan untuk pesta membeli-belah tetapi untuk krisis kewangan, khususnya kejatuhan pasaran emas Amerika Syarikat pada 24 September 1869.

Dua pemodal Wall Street yang sangat kejam, Jay Gould dan Jim Fisk telah bekerjasama untuk membeli emas negara sebanyak mungkin dengan harapan dapat menaikkan harganya setinggi mungkin dan menjualnya untuk keuntungan yang luar biasa.

Pada hari Jumaat pada bulan September, konspirasi yang dilakukan ini akhirnya terungkap, menyebabkan pasaran saham jatuh bebas dan menyebabkan ramai pelabur di Wall Street jatuh muflis.

Kisah yang paling sering diperkatakan di sebalik tradisi Black Friday yang berkaitan dengan pesta berbelanja selepas hari Thanksgiving turut mempunyai versi lain yang mengaitkannya dengan penjual.

Setelah satu tahun beroperasi dengan kerugian ("biasa ditulis dengan warna merah"), penjual kebiasaannya memperoleh keuntungan ("tulisan menjadi hitam") pada hari selepas hari Thanksgiving kerana pembeli yang masih dalam mood bercuti biasanya akan menghabiskan begitu banyak wang membeli hadiah dan barangan yang biasanya dijual pada harga lebih murah.

Walaupun benar bahawa syarikat jualan pernah mencatatkan kerugian dengan warna merah dan keuntungan dengan warna hitam ketika membuat kira-kira pada akaun mereka, versi asal kisah Black Friday ini adalah kisah yang disahkan secara rasmi, tetapi tidak tepat, di sebalik tradisi ini.

Dalam beberapa tahun kebelakangan ini, mitos lain telah muncul yang memberikan persepsi buruk kepada tradisi ini dengan menyatakan bahawa pada tahun 1800-an pemilik ladang di bahagian Amerika Selatan dapat membeli hamba abdi dengan potongan harga pada hari selepas hari Thanksgiving.

Walaupun versi kisah asal-usul Black Friday ini telah disalah erti oleh beberapa pihak untuk menuntut tindaka boikot kepada pesta membeli-belah ini, kisah ini sebenarnya tiada asasnya dan lebih kepada sekadar mitos semata-mata.

Pada tahun 1950-an, polis di bandar Philadelphia menggunakan istilah itu untuk menggambarkan kekacauan yang terjadi pada hari selepas hari Thanksgiving, ketika segerombolan peminat sukan dan pelancong pinggir bandar membanjiri kota sebelum pertandingan "American football" antara Angkatan Darat-Tentera Laut yang sudah menjadi tradisi dan diadakan pada hari Sabtu setiap tahun.

Akibatnya, bukan hanya polis di Philadelphia yang tidak dapat mengambil cuti, tetapi mereka juga harus bekerja lebih lama daripada kebiasaan untuk mengawal kesesakan orang ramai dan menjaga lalu lintas.

Bukan sahaja perlu berdepan dengan jumlah pengunjung yang sangat ramai dan kesesakan trafik, pihak polis juga terpaksa menangani peningkata kes-kes kecurian barangan disebabkan ramai penjenayah mula mengambil kesempatan pada ketika ini.

Menjelang tahun 1961, penggunaan terma "Black Friday" telah tersebar luas di Philadelphia, sehingga para peniaga dan penduduk tempatan berusaha mengubahnya menjadi "Big Friday" untuk menghapuskan konotasi negatif terhadap terma ini. Namun, cubaan ini nampaknya tidak berhasil.

Namun, pada akhir tahun 1980-an, para penjual menemui cara untuk mengubah persepsi orang ramai mengenai Black Friday dan mengubahnya menjadi sesuatu yang mencerminkan perkara positif, dan bukannya negatif, kepada mereka dan pelanggan mereka.

Hasilnya adalah konsep "merah ke hitam"(seperti dinyatakan di atas) untuk pesta membeli-belah sempena musim cuti. Fenomena jualan murah ini nampaknya berhasil dan berjaya melenyapkan kisah hitam yang berlaku di Philadelphia.

Sejak itu, pesta jualan satu hari ini telah berubah menjadi acara empat hari, dan melahirkan "pesta membeli-belah" lain seperti Cyber Monday pada hari Isnin berikutnya. Kedai-kedai mula dibuka awal pada hari Jumaat itu dan para pembeli yang sangat berdedikasi dapat keluar awal untuk beratur di hadapan kedai setelah menjamu selera sempena hari Thanksgiving bersma keluarga.


Bluesnarfing: Bagaimana Anda Boleh Digodam Melalui Sambungan Bluetooth Tidak Selamat

Dalam dunia teknologi, tiada yang benar-benar selamat. Kita biasa mendengar kaedah penggodaman melalui teknik phishing, melalui sambungan WiFi yang tidak selamat, dan banyak lagi. Namun, tahukah anda bahawa kita juga boleh digodam melalui penggunaan Bluetooth yang terdapat pada peranti kita?

Ya, teknik penggodaman sebegini benar-benar wujud walaupun jarang dilaporkan. Ianya dikenali sebagai "Bluesnarfing"

Bluesnarfing adalah kaedah mencuri maklumat menggunakan sambungan Bluetooth yang tidak selamat. Penggodam mengeksploitasi kelemahan dalam teknologi Bluetooth untuk menerobos masuk ke peranti yang disambungkan Bluetooth seperti telefon bimbit, komputer riba dan lain-lain lagi.

Dengan menggunakan kaedah bluesnarfing, penjenayah siber berpotensi mendapatkan akses ke data peribadi seperti nombor kenalan, mesej, gambar, video dan juga kata laluan dari peranti mangsa mereka.

Kesan Bluesnarfing adalah lebih parah dari teknik penggodaman Bluetooth lain yang dikenali sebagai bluejacking. Dalam teknik bluejacking, pesanan SMS yang mencurigakan dihantar menggunakan sambungan Bluetooth tidak selamat. Namun, dengan bluesnarfing, data peribadi yang jauh lebih sensitif boleh diakses.

Bergantung pada kelas atau versi Bluetooth yang digunakan pada peranti tersebut, beberapa serangan bluesnarfing dapat dilakukan sejauh 300 kaki dari mangsa yang tidak curiga.

Keadaan ini sama seperti digodam oleh seseorang yang duduk di tingkat 20 bangunan bertingkat semasa anda bersantai di tingkat satu. Penggodam yang mahir bahkan boleh menngawal telefon mangsa untuk membuat panggilan kepada seseorang.

Rahsia serangan bluesnarfing terletak pada kerentanan yang berkaitan dengan protokol OBEX (OBject EXchange), yang digunakan Bluetooth untuk menukar maklumat tanpa wayar. OBEX diketahui mempunyai kelemahan keselamatan yang dimanfaatkan oleh penggodam.

Apabila peranti menggunakan Bluetooth tanpa fungsi pengesahan (authentication) diaktifkan dan ditetapkan ke 'dapat ditemui' (discoverable), penggodam mempunyai cara mudah untuk menggodam mangsa.

Penggodam kemudian menggunakan perisian canggih seperti Bluediving untuk mendapatkan akses ke maklumat peribadi mangsa. Lebih membimbangkan, semua ini dilakukan tanpa mangsa mengetahui bahawa data telefonnya dicuri.

Mungkin ada di antara pembaca yanng tertanya-tanya, mengapakah pihak pembangun Bluetooth tidak menampal sahaja masalah kerentanan yang terdapat pada protokol OBEX (OBject EXchange) ini.

Masalahnya ialah pemaju asal teknologi Bluetooth secara sedar telah membiarkan protokol OBEX terbuka, iaitu tanpa ada sistem pengesahan (seperti meminta PIN dan / atau permintaan membuat perkongsian). Mereka melakukannya kerana Bluetooth asalnya dikembangkan dengan tujuan untuk berkongsi kad perniagaan digital.

Tujuan keseluruhannya adalah untuk menjadikan perkongsian kad perniagaan mudah menggunakan sambungan tanpa wayar (Bluetooth). Kad perniagaan ini bukanlah data yang sangat sensitif, oleh itu pembangun memilih untuk memudahkan perkongsian ini dan mengabaikan keselamatan.

Maka, kekurangan inilah yang cuba dieksploitasi oleh penggodam ini melalui teknik bluesnarfing.

Serangan bluesnarfing hanya boleh dilakukan dengan penggunaan komputer riba, dongle Bluetooth dan pengetahuan tentang perisian dan skrip khas. Maka, ianya biasa hanya dilakukan oleh orang yang berpengalaman sahaja.

Memandangkan kesan serangan ini biasanya adalah pencurian data berharga dalam bentuk nombor kenalan, mesej, gambar dan lain-lain, serangan sebegini sering menjadi sebahagian daripada perniagaan pencurian data yang lebih besar. Penggodam kebiasaannya menjual data ini kepada pihak yang berminat, biasanya di laman "dark web".

Di sinilah serangan bluesnarfing perlu dirisaukan. Ianya berpotensi digunakan oleh pengganas untuk membuat panggilan berbaur ancaman tanpa mendedahkan identiti sebenar mereka. Begitu juga, penculik boleh menggunakan teknik ini untuk menyamar identiti mereka sambil meminta wang tebusan dari keluarga mangsa.

Tidak. Dengan kemas kini terbaru dalam teknologi Bluetooth, kekurangan sistem pengesahan pada Bluetooth ini telah diperbaiki!

Anda mungkin menyedari bahawa telefon pintar dan peranti pintar masa kini disertakan dengan fungsi pengesahan terbina yang menjadikannya semakin sukar bagi penggodam untuk melancarkan serangan bluesnarfing. Pengesahan ini adalah dalam bentuk permintaan berpasangan (pairing request) diikuti dengan permintaan untuk memasukkan PIN atau kata laluan anda untuk membuat sambungan.

Dengan jumlah peranti bersambung yang terus meningkat, kejadian serangan siber untuk mendapatkan akses tidak sah juga meningkat. Cara termudah untuk melindungi diri dari bluesnarfing adalah dengan menutup Bluetooth anda semasa tidak diperlukan.


Mampukah Manusia Hasilkan Matahari Tiruan? - China Sedang Lakukannya

Di tengah-tengah atau pusat sistem suria kita terdapat penjana nuklear yang sangat besar.

Bumi berputar di sekitar "makhluk" yang tersangat besar ini pada jarak purata 149.6 juta kilometer.

Dan makhluk ini dikenali sebagai bintang yang kita panggil matahari, atau "bebola plasma".

Matahari memberi kita tenaga yang diperlukan untuk hidup, namun bolehkah para saintis menghasilkan matahari versi mini di Bumi?

Jika anda melihat bintang sebagai mesin pelakuran nuklear, manusia telah pun meniru sifat-sifat bintang ini di Bumi, namun ia tidak setanding apa yang semulajadi.

Contoh pelakuran di Bumi berada dalam skala kecil dan paling lama hanya bertahan selama beberapa saat sahaja.

Untuk memahami bagaimana saintis boleh menghasilkan sebuah bintang, adalah penting untuk kita belajar apa yang membentuk bintang dan bagaimana pelakuran berfungsi.

Matahari terdiri daripada kira-kira 75% hidrogen dan 24% helium, dan selebihnya terdiri daripada unsur-unsur yang lebih berat.

Teras matahari adalah tersangat panas di mana suhunya hampir 15 juta darjah Celsius.

Pada suhu ini, atom hidrogen menyerap banyak tenaga sehingga bergabung bersama dan ini bukan satu perkara remeh.

Nukleus atom hidrogen adalah satu proton tunggal dan untuk menyatukan dua proton bersama-sama memerlukan tenaga yang cukup untuk mengatasi daya elektromagnetik.

Sebagai contoh, magnet yang mempunyai cas yang sama akan menolak antara satu sama lain, tetapi jika anda mempunyai tenaga yang cukup untuk mengatasi daya ini, anda boleh menggabungkan kedua-dua nuclei menjadi satu.

Apa yang tersisa selepas penyatuan awal ini adalah deuterium, iaitu isotop hidrogen yang merupakan atom dengan satu proton dan satu neutron.

Penyatuan deuterium dengan hidrogen menghasilkan helium-3, manakala menyatukan 2 atom helium-3 bersama-sama menghasilkan helium-4 dan dua atom hidrogen.

Pada dasarnya, ini bermaksud bahawa penyatuan 4 atom hidrogen akan menghasilkan satu helium-4 atom.

Atom helium-4 mempunyai jisim yang lebih kecil daripada empat atom hidrogen secara kolektif, jadi ke mana perginya jisim selebihnya itu?

Seperti yang dijelaskan oleh Albert Einstein dalam persamaan popularnya, tenaga sama dengan jisim objek didarabkan dengan kelajuan kuasa dua.

Ini bermaksud jisim zarah yang terkecil bersamaan dengan jumlah tenaga yang sangat besar.

Menjana tenaga yang mencukupi untuk mengatasi daya elektromagnetik bukanlah sesuatu yang mudah, namun ia berjaya dilakukan oleh Amerika Syarikat pada 1 November 1952.

Ketika inilah Ivy Mike dihasilkan, bom hidrogen pertama di dunia yang diletupkan di Pulau Elugelab.

Bom ini mempunyai dua fasa dan fasa yang pertama adalah bom pembelahan. Pembelahan nuklear adalah proses pembelahan nukleus atom yang besar kepada nukleus yang lebih kecil.

Ia adalah jenis bom yang digunakan Amerika Syarikat di Nagasaki dan Hiroshima untuk menamatkan Perang Dunia II.

Elemen bom pembelahan Ivy Mike diperlukan untuk menghasilkan sejumlah besar tenaga yang diperlukan bagi mengatasi daya elektromagnetik hidrogen untuk bersatu menjadi helium.

Haba dari letupan awal dipindahkan melalui sarung plumbum bom berkenaan ke sebuah termos yang mengandungi deuterium cair. Batang plutonium di dalam termos tersebut bertindak sebagai pencucuh tindak balas pelakuran yang berlaku.

Dan letupan yang terhasil berukuran 10.4 megatan, menghancurkan pulau tersebut serta meninggalkan kawah sedalam hampir 50 meter dengan diameter sepanjang 1.9 kilometer.

Dengan ini, manusia telah memanfaatkan kekuatan bintang untuk menghasilkan senjata yang tersangat dahsyat, dan bermulalah zaman termonuklear.

Makmal di seluruh dunia kini berusaha mencari jalan untuk memanfaatkan pelakuran sebagai sumber tenaga.

Sekiranya mereka dapat mencari jalan untuk mewujudkan reaksi yang berkesinambungan dan terkawal, para saintis dapat menggunakan proses ini untuk menghasilkan sejumlah besar tenaga selama berjuta-juta tahun.

Dan tidak akan berlaku kekurangan bahan bakar kerana terdapat banyak hidrogen dan lautan mempunyai sejumlah besar deuterium di dalamnya.

Namun untuk sampai ke tahap di mana kita dapat memanfaatkan penggabungan kuasa ini akan memakan masa bertahun-tahun penyelidikan dan berpuluh bilion ringgit.

Jumlah kuasa yang diperlukan untuk memulakan pelakuran ditambah dengan kepanasan yang tersangat tinggi yang dihasilkan oleh proses ini menyukarkan pembinaan kemudahan yang mampu menahan reaksi ini.

Sebilangan saintis memandang laser gergasi sebagai cara untuk memulakan proses penyatuan ini, dan yang lain meneroka pilihan lain namun belum ada yang mampu merealisasikannya.

HL-2M Tokamak buatan China merupakan alat penyelidikan gabungan nuklear terbaru milik negara ini dan dipuji sebagai "kebangkitan matahari tiruan" oleh media China. Setakat ini ia dianggap sebagai peranti paling menyerupai matahari yang dapat dicipta manusia.

Ketika ini matahari telah "membakar" dengan begitu stabil untuk tempoh 4.6 bilion tahun, namun eksperimen HL-2M yang dilakukan China hanya bertahan selama beberapa saat sahaja.

Reaktor peleburan Tokamak HL-2M di Chengdu, Wilayah Sichuan, diarahkan bermula pada 4 Disember dan mencapai pelepasan plasma pertamanya, menurut Perbadanan Nuklear Nasional China (CNNC).

Peranti ini mampu menghasilkan plasma lebih dari 150 juta darjah Celsius dan diharapkan dapat memperkuatkan penyelidikan dan pengembangan teknologi utama dalam penyelidikan fizik plasma di China.

Plasma yang terhasil ini adalah 10 kali ganda plasma yang dihasilkan matahari.

Projek HL-2M telah diluluskan oleh Lembaga Tenaga Atom China pada tahun 2009, dan dirancang secara bebas dan dibina oleh Southwestern Institute of Physics (SWIP), bahagian dari CNNC.

HL-2M dilihatkan akan memberikan sokongan teknikal utama untuk penyertaan China dalam projek International Thermonuclear Experimental Reactor (ITER) dan kawasan penyelidikan perbatasan, termasuk ketidakstabilan fluks dan fenomena magnetik plasma suhu tinggi-tinggi.

China adalah anggota ITER, yang sedang dalam pembinaan di Perancis, bersama dengan Kesatuan Eropah, AS, India, Jepun, Korea Selatan dan Rusia.

China memulakan penyelidikan pelakuran nuklear pada tahun 1960-an dan merangkumi pembinaan HL-1 di SWIP dan projek kecil lain seperti KT-5 di Universiti Sains dan Teknologi China (USTC) dan CT-6B yang dinaik taraf di Institut Fizik Akademi Sains China (IP CAS) di Beijing.

United Kingdom dan Korea Selatan baru-baru ini juga telah mengumumkan pencapaian penting dalam pelakuran nuklear.

Pada November 2020, Institut Penyelidikan Fusion Nasional Korea Selatan (NFRI) mengumumkan rekod plasma setelah tokamak milik Korea Selatan iaitu K-STAR berjaya mengendalikan plasma pada suhu 100 juta darjah Celsius selama 20 saat.

Mampukah kita mencipta bintang dan matahari yang terhasil semula jadi?

Jawapannya adalah ya, namun hanya untuk beberapa saat pada ketika ini. Namun masih perlu diperhatikan sama ada kita dapat mempertahankan ciptaan tersebut dan memanfaatkan tenaganya yang sangat luar biasa.

Dan mampukah ia bersaing dengan matahari ciptaan Maha Kuasa? Sudah tentunya tidak sama sekali. Wallahualam.


5 Perangai Annoying Segelintir Geng Basikal

Isu berkaitan kumpulan penunggang basikal seringkali menimbulkan polemik masyarakat, bukan saja di negara kita malahan di seluruh dunia.

Kategori penunggang basikal yang kurang jelas di mana kedudukannya, membuatkan perbincangan berkenaan peraturan yang perlu mereka ikuti sama ada mereka adalah sebahagian daripada 'pejalan kaki' atau perlu dikira sebagai kenderaan.

Disebabkan oleh kekeliruan ini, kumpulan penunggang basikal sendiri seringkali mengamalkan cara kayuhan yang tunggang langgang, membahayakan nyawa sendiri serta keselamatan orang lain. Berikut adalah lima kaedah yang sering menyusahkan orang ramai seringkali berlaku.

Sudah acapkali penulis menghadapi situasi di mana penunggang basikal dalam bentuk kumpulan memilih untuk melanggar lampu merah, mungkin disebabkan kesukaran untuk mereka berhenti.

Bagi penunggang 'road bike' yang baru belajar menggunakan pengunci kaki di pedal pengayuh, wujud kesukaran untuk mereka berhenti dengan sempurna disebabkan tinggi kemungkinan untuk mereka jatuh; sekiranya mereka gagal melepaskan kaki yang dikunci.

Jadi ada kemungkinan kumpulan penunggang ini memilih untuk meredah saja lampu merah kerana bimbangkan ada kawan mereka jatuh dalam keadaan memalukan, apatah lagi bila sut yang dipakai serta basikal yang dikayuh - harganya tahap kayangan.

Kami tidak nampak ada sebab lain kenapa ada keperluan untuk kumpulan penunggang perlu untuk tidak mengikut peraturan jalan raya, melainkan memang kumpulan itu sengaja mencari nahas mahu merasai impak dilanggar.

Bagi penduduk kawasan pinggir bandar seperti penulis yang kawasannya penuh dengan jalan-jalan lama, setiap hujung minggu pasti akan ada ramai kumpulan penunggang yang hadir ke situ bagi menjalankan aktiviti mereka.

Malangnya kehadiran mereka ini dalam kumpulan kecil dan besar mula menyebabkan aliran trafik terganggu disebabkan oleh saiz lorong yang agak sempit, menyukarkan orang ramai memintas mereka.

Tidak seronok sebenarnya memandu dalam kelajuan 20 ke 30km/j terpaksa membuntuti kumpulan penunggang sejauh beberapa kilometer.

Yang sangat menyukarkan adalah apabila ada kumpulan memilih untuk mengayuh rapat-rapat dalam jumlah besar, mengakibatkan pemandu kenderaan lain terpaksa menggunakan jarak memotong yang panjang serta berisiko tinggi hanya untuk memintas kumpulan penunggang itu.

Bagi pengguna jalan raya dua lorong dua hala yang cukup digemari sesetengah kumpulan penunggang, risiko yang dibawa oleh kumpulan ini setiap hujung minggu harus diakui menyusahkan.

Bercakap tentang menyusahkan, kumpulan yang paling terkesan dengan trend hobi berbasikal setakat apa yang penulis nampak - adalah penduduk kawasan kampung sendiri.

Kehadiran kumpulan penunggang yang rata-ratanya memilih cara akses paling mudah setiap kali hadir mengakibatkan wujud beberapa lokasi 'pilihan' djadikan kawasan berkumpul serta bertemu dan dijadikan kawasan parkir kenderaan, yang membawa mereka dan basikal mereka ke situ.

Sudahlah begitu, semasa menunggang pun ada kalanya wujud kumpulan penunggang yang gemar berhenti di tepi jalan untuk membolehkan mereka berkumpul semula menunggu pengayuh yang ketinggalan. Ada beberapa poin yang dirancang dijadikan lokasi berhenti ini dan bukan semuanya sesuai.

Keadaan jalan yang sempit amat tidak sesuai untuk anda berkumpul di tepi jalan beramai-ramai, apatah lagi jalan-jalan kawasan kampung ni.

Sejak dahulu, isu penunggang motorsikal nak juga parkir motorsikal mereka di kawasan letak kereta dah berlaku.

Sekarang ini situasi hampir serupa berulang dengan kehadiran penunggang basikal yang turut sama mula meletakkan basikal mereka di kawasan tidak sepatutnya, mungkin kerana bimbang basikal dicuri.

Penulis pernah terserempak dengan beberapa orang penunggang yang memilih untuk meletakkan basikal mereka betul-betul di hadapan pintu masuk kedai disebabkan rasa bimbang itu.

Basikal mereka pula perlu disandarkan ke dinding kedai hanya kerana basikal mereka tidak dipasangkan tongkat.

Berbeza dengan kenderaan berenjin lain, basikal memberikan penunggangnya akses kepada kawasan yang terbuka kepada pejalan kaki. Kemudahan itu malangnya mula disalah guna segelintir pengayuh, apabila mereka mula masuk ke tempat-tempat yang tidak sepatutnya diakses membabi buta.

Sudah tular berkenaan perangai sekumpulan pengayuh yang sengaja mendaki sebuah bulatan di kawasan Shah Alam hanya untuk mendapatkan peluang bergambar.

Begitulah juga yang berlaku di sebuah lebuh raya kerap dilalui penulis satu ketika dahulu, apabila ada sebuah bukit kerap menjadi lokasi berehat pengayuh sambil menyaksikan pemandangan luas yang cantik untuk bergambar.

Hanya selepas kempen pasukan polis serta usaha pihak pengendali lebuh raya menahan pengayuh-pengayuh ini daripada masuk ke dalam lebuh raya itu, barulah kumpulan-kumpulan ini mula hilang daripada pandangan tidak lagi membahayakan diri sendiri dan orang lain.

Sebenarnya, ada banyak kawasan-kawasan khas untuk anda menjalankan hobi berbasikal anda yang layak dikatakan selamat, serta tidak mengganggu orang lain.

Artikel ini bukanlah ditulis untuk menyerang semua penunggang basikal sebaliknya hanya ingin menegur segelintir mereka, yang mungkin terlepas pandang isu-isu ini.

Seandainya anda selama ini gemar mengkritik cara pemanduan motorsikal rakyat Malaysia, anda harus sedar risiko yang dibawa pengayuh basikal atas jalan raya berkali-kali ganda tingginya apatah lagi dilaluan sempit yang perlu kita kongsi bersama.

Hendak tak hendak perbincangan berkenaan polemik ini akan berterusan, jadi penulis ingin bertanya semula soalan utama awal tadi; penunggang basikal mahu dikategorikan sebagai pejalan kaki atau sebuah kenderaan?

Jika mahu diambil serius sebagai kenderaan, cara pengendalian basikal juga perlulah mula mencerminkan pandangan tersebut.


Apa Sebenarnya "Rare Earth Elements" Dan Adakah Ia Benar-Benar "Rare"?

Baru-baru ini kerajaan Kedah mengumumkan perjanjian dengan syarikat usaha sama yang berpusat di Kuala Lumpur untuk melombong unsur nadir bumi (UNB) atau "rare earth elements" (REE), yang dikatakan banyak terdapat di Sik, Kedah.

Urus janji dengan syarikat itu yang dipercayai mempunyai rakan kongsi antarabangsa, akan memungkinkan pengengekstrakan mineral yang dikatakan bernilai RM62 bilion oleh Menteri Besar Kedah, Muhammad Sanusi Md Nor.

Namun, ramai yang masih kurang tahu apa itu elemen nadir bumi ini dan apa kegunaannya? Adakah ia benar-benar "rare"?

Unsur-unsur nadir Bumi adalah sekumpulan tujuh belas unsur-unsur kimia yang terletak bersama-sama dalam jadual berkala

Kumpulan ini terdiri daripada unsur yttrium dan 15 lanthanide iaitu lanthanum, cerium, praseodymium, neodymium, promethium, samarium, europium, gadolinium, terbium, dysprosium, holmium, erbium, thulium, ytterbium, dan lutetium.

Skandium ditemui dalam kebanyakan deposit unsur nadir Bumi dan kadang-kala diklasifikasikan sebagai unsur nadir bumi. Kesatuan Antarabangsa Kimia Tulen dan Gunaan merangkumi skandium dalam definisi unsur nadir bumi mereka.

Semua unsur nadir bumi adalah logam dan kumpulan ini sering disebut sebagai "logam nadir bumi."

Logam-logam ini mempunyai banyak ciri-ciri yang sama dan ini sering kali membuatkannya ditemui bersama-sama deposit geologi.

UNB juga disebut sebagai "oksida nadir bumi" kerana kebanyakannya biasanya dijual sebagai sebatian oksida.

Pada tahun 1993, 38% daripada pengeluaran UNB adalah di China, 33% di Amerika Syarikat, 12% di Australia, 5% di Malaysia dan India.

Yang selebihnya dikeluarkan oleh beberapa negara lain termasuklah Afrika Selatan, Brazil, Kanada, Sri Lanka dan Thailand.

Walau bagaimanapun, pada tahun 2008, China menyumbang lebih daripada 90% pengeluaran UNB dunia dan menjelang tahun 2011, peratusan itu meningkat kepada 97%.

Bermula pada tahun 1990 dan seterusnya, bekalan UNB bermasalah apabila pemerintah China mulai mengubah jumlah UNB yang dibenarkan untuk dihasilkan dan dieksport.

Kerajaan China juga mulai mengehadkan jumlah syarikat usaha sama China dan asing yang boleh mengeksport UNB dari China.

Unsur nadir bumi adalah bahagian penting dalam pelbagai peranti berteknologi tinggi.

UNB adalah komponen yang sangat penting bagi lebih daripada 200 produk pelbagai aplikasi, terutamanya produk pengguna berteknologi tinggi seperti telefon bimbit, cakera keras komputer, kenderaan elektrik dan hibrid, serta monitor dan televisyen skrin rata dan banyak lagi.

Selama dua puluh tahun kebelakangan ini, terdapat banyak permintaan terhadap produk yang memerlukan logam nadir bumi.

Ini kerana 20 tahun yang lalu, tidak ramai yang memiliki telefon bimbit namun lebih daripada 5 bilion orang yang memiliki peranti ini.

Malah, penggunaan UNB dalam komputer berkembang sama pesat dengan telefon bimbit dan pintar.

Banyak bateri yang boleh dicas semula diperbuat dengan sebatian nadir bumi. Permintaan bateri ini didorong oleh permintaan untuk peranti elektronik mudah alih seperti telefon bimbit, komputer mudah alih dan kamera.

Sebatian nadir bumi juga terdapat dalam bateri yang menjana kuasa setiap kenderaan elektrik dan kenderaan elektrik hibrid.

Pengurangan kebergantungan terhadap tenaga, perubahan iklim dan masalah lain menggalakkan penjualan kenderaan elektrik dan hibrid sekaligus meningkatkan permintaan bateri yang dibuat dengan sebatian nadir bumi dengan lebih pesat.

Unsur-unsur ini juga digunakan sebagai pemangkin, fosfor, dan sebatian penggilap yang mana digunakan untuk kawalan pencemaran udara, skrin pada alat elektronik, dan penggilap kaca berkualiti optik.

Bukan itu sahaja, unsur-unsur ini juga memainkan peranan penting dalam ketenteraan di mana ia digunakan untuk menghasilkan aplikasi pertahanan penting yang merangkumi paparan elektronik, sistem panduan, laser, dan sistem radar dan sonar.

Walaupun jumlah UNB yang digunakan dalam produk mungkin bukan merupakan bahagian yang signifikan bagi produk tersebut dari segi berat, nilai, atau jumlah, namun UNB diperlukan untuk peranti tersebut berfungsi.

Sebagai contoh, magnet yang diperbuat daripada UNB hanya mempunyai sebahagian kecil unsur ini dari segi berat keseluruhan, namun tanpanya, gelendong motor dan gegelung suara desktop serta komputer riba tidak mungkin boleh dihasilkan.

Bahan-bahan lain boleh digunakan untuk menggantikan unsur nadir bumi dalam kegunaannya yang penting namun ia biasanya kurang berkesan, mahal dan mengurangkan kehebatan peranti ketenteraan.

Walaupun namanya mempunyai perkataan "rare" atau "jarang", namun ia bukanlah bermakna UNB sukar ditemui atau wujud dalam jumlah yang sedikit.

Sebagai contoh, thulium dan lutetium adalah dua unsur nadir bumi yang paling sedikit di antara semua unsur tetapi dianggarkan masing-masing mempunyai jumlah 200 kali ganda lebih daripada jumlah emas.

Walau bagaimanapun, logam ini sangat sukar dilombong kerana jarang ditemui dalam kepekatan yang cukup tinggi untuk pengekstrakan ekonomi.

Unsur nadir bumi yang paling banyak adalah cerium, yttrium, lanthanum dan neodymium.

Jumlah keempat-empat unsur ini adalah sama dengan dengan jumlah logam industri yang biasa digunakan seperti kromium, nikel, zink, molibdenum, timah, tungsten, dan plumbum.

Dan sama seperti UNB lain, 4 unsur ini juga jarang ditemui dalam kepekatan yang dapat diekstrak.


Siapa Penerima Vaksin Covid-19 Terawal di Malaysia?

Hari ke hari, kita semakin hampir harapnya kepada solusi dalam menangani pandemik Covid-19 yang melanda.

Usaha pemvaksinan tampak sudah berkesan gerak usahanya dengan ujian-ujian klinikal berjaya menunjukkan keberkesanan yang diharapkan, membuatkan bilion manusia di seluruh dunia bersemangat untuk menjalani suntikan vaksinasi.

Bagaimanapun, disebabkan oleh barunya suntikan vaksin ini - jumlah dos yang ada sudah pastilah terhad. Apatah lagi program pemvaksinan ini diharapkan akan melibatkan seluruh penduduk bumi.

Jadi persoalan utama yang akan memerlukan keputusan dibuat adalah 'siapa yang patut diutamakan, dalam isu pemberian suntikan vaksin kelak?'

Pada awal bulan Disember tahun 2020, United Kingdom mengumumkan mereka akan menjadi negara pertama di dunia meluluskan program pemvaksinan Covid-19 melalui penggunaan vaksin keluaran Pfizer/BioNTech - dijangka akan bermula minggu pertama atau kedua bulan itu.

Ada sebabnya kenapa UK menjadi negara terawal boleh bertindak meluluskan program pemvaksinan mereka.

Sejak beberapa bulan lepas, badan bebas pemantau kesihatan UK, Medicines and Healthcare Regulatory Agency atau MHRA telah pun diberikan sampel-sampel vaksin yang tersedia untuk tujuan ujian pengesahan, keberkesanan dan keselamatan.

Dengan melakukan ujian seiring dengan pembangunan vaksin, MHRA berjaya menjadi panel pemantau pembangunan vaksin sejak awal membolehkan mereka mempunyai keyakinan, untuk menjadi pihak terawal meluluskan pengedaran vaksin di situ.

Dalam merangka strategi untuk menjalankan pemvaksinan, satu jawatankuasa khas iaitu Joint Committee on Vaccination and Immunization (JCVI) mula bertindak sebagai perancang program vaksinasi.

JCVI menggunakan faktor umur sebagai keperluan utama, dengan vaksin akan diberikan keutamaan kepada mereka yang tinggal di rumah orang-orang tua termasuklah kumpulan pekerja yang menjaga golongan emas ini, sebagai fasa pertama.

Selepas itu program vaksinasi akan mula merangkumi individu-individu berumur 80 tahun ke atas serta petugas barisan hadapan dalam fasa kedua.

Dengan mengambil kira faktor usia, fasa ketiga dan seterusnya akan mula melibatkan pemvaksinan kumpulan-kumpulan besar mengikut kategori umur.

Hanya selepas selesai 9 fasa pertama ini, program vaksinasi di UK akan diteruskan melibatkan kumpulan-kumpulan yang belum disenaraikan.

Langkah yang diperkenalkan oleh kerajaan UK dengan mengambil kira faktor usia sebagai penentu bagaimanapun tidak semestinya sesuai untuk semua negara.

Amerika Syarikat misalnya setakat ini masih sedang dalam fasa merancang kerangka program pemvaksinan mereka sendiri, meletakkan keutamaan utama pemvaksinan kepada petugas-petugas kesihatan negara mereka (pautan PDF) serta semua petugas barisan hadapan termasuklah golongan guru dan pekerja sekolah.

Badan Kesihatan Sedunia atau WHO pula telah mengeluarkan garis panduan bagi membantu negara-negara anggota dalam membangunkan kerangka program pemvaksinan dengan berkesan.

Saranan WHO yang mengambil kira faktor keterhadan jumlah dos hanya pada kadar 10% daripada keseluruhan populasi, meletakkan kumpulan pekerja kesihatan sebagai kumpulan utama yang perlu diberikan suntikan terawal (pautan PDF) sebelum kumpulan warga emas yang berisiko.

Fasa-fasa seterusnya pula menurut WHO, perlu merangkumi kumpulan usia lanjut yang tidak masuk dalam fasa terawal, mereka yang mempunyai masalah kritikal, kumpulan berisiko tinggi yang hidup dalam kelompok ramai seperti pekerja buruh kasar migran, pendatang asing yang terjejas situasi mereka, pelarian, guru sekolah dan golongan kurang upaya.

Hanya selepas majoriti golongan ini disuntik, barulah vaksin sepatutnya diedarkan untuk kegunaan kumpulan orang ramai yang tidak terjejas atau tiada risiko.

Bagi negara kita, langkah-langkah pemvaksinan yang sedang kita ambil belum nampak lagi hala tujunya yang konkrit.

Kenyataan media oleh kerajaan kita yang bercampur-baur khasnya apabila melibatkan pemilihan vaksin turut sama menimbulkan kegelisahan; apatah lagi apabila wakil kerajaan kita juga tampak mempunyai pandangan yang berbeza-beza.

Ada yang condong ke arah China, ada yang condong ke arah pelaksanaan ala barat bagi program pemvaksinan.

Apa yang kita tahu setakat ini negara kita menjadi negara pertama Asia Tenggara membeli pakej vaksin Pfizer, yang dijangka akan meliputi kegunaan 20% populasi Malaysia dalam tempoh satu tahun.

Sementara itu 10% lagi vaksin kegunaan tempatan akan dibeli daripada penyertaan negara kita sebagai ahli kesatuan COVAX. Kita belum tahu berapa peratusan populasi mampu dilindungi dengan vaksin keluaran China, selepas negara kita turut sama menandatangani persetujuan membeli vaksin tersebut.

Pada ketika ini, 8 buah hospital di seluruh negara kita sedang menjalankan ujian klinikal tahap 3 vaksin yang dibangunkan oleh Medical Biology Chinese Academy of Medical Sciences (IMBCAMS) berpusat di Beijing; melibatkan lebih 3,000 peserta.

Besar kemungkinan kita hanya akan mengetahui lebih lanjut berkenaan penggunaan vaksin keluaran China, selepas ujian itu selesai dijangkakan pada 10 Disember 2020.

Dalam jawapan kepada soalan yang dikemukakan semasa sidang parlimen berkaitan perancangan Malaysia dalam merangka panduan keutamaan pemvaksinan, Menteri Sains, Teknologi dan Inovasi, Khairy Jamaluddin menjawab bahawa usaha itu sedang dijalankan namun belum dapat diwartakan lagi.

Daripada apa yang diperjelaskan, kita tahu bahawa program pemvaksinan besar-besaran di negara kita akan bermula pada suku pertama tahun 2021 dengan sasaran meliputi 3% populasi negara kita sebagai fasa paling awal.

3% itu pula akan meliputi petugas barisan hadapan daripada kalangan doktor, jururawat, polis, petugas penjara dan sebagainya sebelum diperkembangkan ke kumpulan-kumpulan lain dengan sasaran 70% rakyat Malaysia akan divaksinkan.

Bagaimanapun perkara ini masih belum muktamad kerana polisi ini masih digubal dan dijangka akan mengalami perubahan.

Secara konkrit kita sudah dimaklumkan; berdasarkan ucapan Perdana Menteri, vaksinasi Covid-19 akan diedarkan secara percuma tanpa kos dikenakan kepada seluruh warganegara Malaysia.

Program vaksinasi ini pula tidak mandatori, bersifat suka rela dan setakat ini, tidak akan dilakukan melalui program-program persekolahan seperti suntikan vaksinasi lain.

Dijangkakan pada penghujung tahun 2021, kerajaan Malaysia mensasarkan 20% daripada jumlah populasi kita sudah selamat menjalani vaksinasi - bergantung kepada jumlah bekalan dos yang kita terima.

Apa pandangan anda seandainya anda perlu menunggu bertahun-tahun lamanya untuk mendapatkan dos suntikan anda? Adakah itu sesuatu yang akan menimbulkan kegusaran pada anda?